Тиббий суғурта соғлиқ кафолати бўлоладими? | Экспорт-импорт миллий суғурта компанияси\nТиббий суғурта соғлиқ кафолати бўлоладими?\nЖаҳон соғлиқни сақлаш ташкилотининг маълумотига кўра, дунё аҳолисининг деярли ярми энг керакли тиббий хизматлар билан тўлиқ қамраб олинмаган. 800 миллиондан ортиқ аҳоли ёхуд дунё аҳолисининг 12 фоизи даромадларининг камида 10 фоизини соғлиқни сақлаш харажатларига сарфлашади.\nТехнологик тараққиёт тиббиётдаги оғриқли масалаларни ҳал қилаётган бўлса-да, кўплаб давлатларда қашшоқлик аҳоли саломатлиги даражаси кўтарилишига йўл қўймаяпти. Натижада, очлик ва носоғлом яшаш тарзи миллионлаб одамлар ҳаётини қийинлаштирмоқда. Хўш, муаммони бартараф этиш йўллари борми?\nЭнг оптимал ечимлардан бири мажбурий тиббий суғуртани жорий қилишдир. Бунда молиявий бақувват бўлмаган аҳолининг барча қатлами ҳам тўлиқ тиббий хизмат билан қамраб олинади. Аммо саноқли ривожланган давлатларгина ушбу суғурта турини амалиётга муваффақиятли киритган. Чунки тизимни йўлга қўйиш учун тиббиёт бутун мамлакат бўйлаб бир хил даражада ривожланган бўлиши талаб этилади, бундан ташқари бир қанча иқтисодий-ижтимоий омиллар тиббий суғуртани амалиётга таништиришга халақит қилади.\nТиббий суғурта шундай имкониятки, у нафақат аҳоли саломатлигини кафолатлайди, балки тиббиётдаги оғриқли масалалар (тиббиёт муассасалари моддий-техник базаси, коррупция, бюрократизм, навбатда туриш, кадрлар тақчиллиги ва бошқалар) ни ҳам ижобий томонга ўзгартиролади.\nБирлашган Миллатлар Ташкилотига аъзо давлатларнинг барчаси 2030 йилга бориб умумий мажбурий суғурта (универсал тиббий қамров)ни жорий этишни мақсад қилиб қўйишган. Ўзбекистонда-чи? Мажбурий тиббий суғуртани амалиётга киритиш мумкинми? Бу борада қандай ишларни қилиш керак? Халқаро тажрибада бу ўзини қанчалик оқлаган?\nОлий Мажлис ҳузуридаги Қонунчилик муаммолари ва парламент тадқиқотлари институти бўлим бошлиғи Ҳамдам Отажонов ушбу масала юзасидан ўз фикрини Kun.uz'га маълум қилди.\nТиббий суғуртанинг мақсади нима?\nТиббий суғурта соҳасида дунё амалиётида асосан икки турдаги тиббий суғурта: ихтиёрий ва мажбурий тиббий суғурта амал қилади. Сўнгги йилларда тиббий хизмат нархлари қимматлашиб кетаётганлиги ҳеч кимга сир эмас. Бундай ҳолатда аҳолининг заиф қатламларида юқори малакали тиббий хизматлардан фойдаланиш учун моддий имконият бўлмай қолиши мумкин. Мажбурий тиббий суғуртанинг асосий мақсадларидан бири ҳам айнан мана шу муаммони бартараф этган ҳолда, тиббий хизматлардан фойдаланишда барчага бир хил имконият яратиб беришдир. Мажбурий тиббий суғурта жорий этилиши тиббий хизмат сифатини ошишига олиб келиб, ўз навбатида фуқароларнинг малакали тиббий хизматдан фойдаланиш ҳуқуқини тўлақонли амалга ошириш имконини беради. Содда қилиб айтганда, фуқаро соғлиғи ёмонлашиб қолган ҳолларда тиббий хизматлар учун бирданига катта миқдордаги маблағни тўлай олмаслик хавфини олдини олиш учун мажбурий тиббий суғуртадан фойдаланилади.\nМажбурий тиббий суғурта жорий этилиши тиббий хизматлар нархининг арзонлашишига олиб келиб, фуқароларга бир хил нархда хоҳлаган тиббиёт муассасасида сифатли тиббий хизмат олиш имконини беради. Энг асосийси, фуқароларнинг тиббий хизмат учун «ўз чўнтагидан» (out of pocket payments) тўлайдиган пул миқдори камаяди. Ўз навбатида, мажбурий тиббий суғуртада иштирок этаётган фуқаролар соғлом пайти ҳам тўловлар (суғурта мукофоти) тўлашлари мумкин бўлади.\nМажбурий тиббий суғурта жорий этишнинг қандай талаблари бор?\nБунда қуйидаги вазифалар бажарилиши лозим:\n1. Соғлиқни сақлаш тизимини молиялаштириш мажбурий тиббий суғуртага мослаштирилиши, яъни давлат томонидан махсус суғурта компанияси (фонд)ни ташкил этиш;\n2. Тиббий суғурта компаниялари (фондлари) ва даволаш-профилактика ташкилотлари ўртасида муносабатларни аниқ ҳуқуқий тартибга солиш;\n3. Мажбурий тиббий суғурта томонидан қопланадиган тиббий хизматлар рўйхатини шакллантириш;\n4. Шифокорлар фуқароларни даволашда ўрнатилган клиник протоколлар ва стандартларга бир хилда амал қилиш;\n5. Мажбурий тиббий суғурта жорий этиладиган аҳоли қатламлари ва улар тўлайдиган пул миқдорини аниқ ўрнатиши, шу жумладан имтиёзли аҳоли қатламларини белгилаш;\n6. Тиббиёт муассасалари ва тиббий суғурта бозори бошқа иштирокчиларининг электрон ҳужжат алмашинувини жорий этиш;\n7. Фуқароларга мажбурий тиббий суғуртанинг афзалликлари бўйича тўғри тушунтириш ишлари олиб бориш.\nҲукумат бундан қанчалик манфаатдор?\nМажбурий тиббий суғуртани жорий этилиши тиббий хизматлар кўрсатилиши арзонлашувига олиб келиши сабабли давлат бюджетидан харажатлар камаяди, мазкур соҳада ягона тизим яратилиши оқибатида бюрократизм камайиб, давлат бошқаруви осонлашади. Болаларнинг соғлиғига эътибор ошиши натижасида улар соғлом бўлиб ўсиши таъминланади ва келажакда келиб чиқиши мумкин бўлган ижтимоий харажатлар олди олинади. Ҳукумат фуқароларнинг соғлиғини сақлаш мақсадида инсон соғлиғига салбий таъсир кўрсатувчи соҳаларни тартибга солишни кучайтиради, (масалан тамаки ва алкогол маҳсулотлари), натижада мазкур маҳсулотлар нархи ошади.\nРивожланган 33та давлатдан 32тасида умумий мажбурий тиббий суғурта тизими жорий қилинган бўлиб, улар қуйидаги 3 турдаги мажбурий тиббий суғуртадан бирини қўллашади:\n1.Ягона тўлов тизими – давлат соғлиқни сақлаш тизим учун фуқаролардан алоҳида солиқ ундиради. 32та давлатдан 12тасида бу тизим жорий этилган (хусусан Буюк Британияда).\n2. 6та давлатда эса мажбурий суғурта полиси (insurance mandate) сотиб олинади. Мазкур тизим барча фуқаролардан иш берувчи орқали ёки давлатдан мажбурий тиббий суғурта сотиб олишни назарда тутади (Германияда кузатилади).\n3. Қолган 9та давлатда икки поғонали тизим (давлат бюджети ва хусусий суғурта компаниялари) жорий этилган бўлиб, бу тизимда давлат энг асосий тиббий хизматлар учун фуқаролардан солиқ ундиради ва бу тиббий хизматларни бепул таъминлаб беради. Фуқаролар қўшимча тиббий хизматлар учун ўзлари мустақил тўловларни амалга оширишлари мумкин (Франция мисолида).\nСуғурта бозорида кутилаётган таъсир\nGross Insurance суғурта компанияси Олмазор тумани филиали директор ўринбосари Дилноза Умарова:\n«Айни вақтда республикада тиббий суғуртанинг ихтиёрий тури мавжуд. Бу суғурта тури асосан юридик шахслар тарафидан ихтиёрий тарзда харид қилиб келинмоқда. Ўзбекистонда ихтиёрий тиббий суғуртани саноқли ташкилотлар (Лукойл, Нестле-Ўзбекистон ва бошқалар) ўз ходимларига ижтимоий пакет тарзида такдим этишади. Энди тасаввур қилинг: республикада қанчадан-қанча ташкилотлар фаолият кўрсатиб келмоқда? Улар ёппасига тиббий суғурта полисини сотиб олишгач, суғурта бозорида тиббий суғурта ҳажми нисбатан кескин суръатларда ошишига олиб келади. Суғурта бозорида кучли рақобат тизими вужудга келади. Шунингдек, суғурта компаниялари ўртасида суғурта хизматларини такомиллаштириш бўйича мажбуриятлар юзага келади. Мисол учун, мижоз 200 минг сўм суғурта мукофотини тўлайдиган бўлса, ўртача ҳисобда унга 1 млн.сўмлик тиббий хизмат кўрсатилади ва бу маблағ суғурта компанияси томонидан қоплаб берилади. Ўз-ўзидан суғурта компанияси сарфлаган ортиқча суммасини яна мижозларни чақириш орқали қоплаб олишга ҳаракат қилади. Натижада, суғурта компаниялари ўз фойдаси учун хизмат сифатини оширади» .\nЎзбекистонда ҳам мажбурий тиббий суғурта жорий этиладими?\nСоғлиқни сақлаш вазирлиги мажбурий тиббий суғуртани жорий қилиш бўлими бошлиғи Абзалхўжа Абдуқодиров ушбу масала юзасидан ахборот берди:\n«Мажбурий тиббий суғуртани жорий этиш бўйича 2019 йилги Давлат дастурининг 160-бандида аниқ вазифалар белгиланган. Унга кўра, Соғлиқни сақлаш вазирлигига 2019 йилнинг 1 июлида Қонунчилик палатасига қонун лойиҳасини тақдим этиши лозим. 2018 йил 7 декабридаги 5590-сонли Президент фармонида мажбурий тиббий суғуртани жорий қилиш бўйича махсус ишчи гуруҳ тузилиши топшириғи берилган. Вазирлик қошида ташкил этилган бўлимда мана 6 ойдан бери қонун лойиҳасини тайёрлаш бўйича ишлар олиб бориляпти. Унда 2021 йилдан бошлаб 2025 йилгача мажбурий тиббий суғуртани босқичма-босқич жорий қилиш кўзда тутилган. Суғурталаш 3 босқичда амалга оширилади:\n1. Қисқа муддатда - тайёргарлик босқичи (2019-2021 йиллар);\n2. Ўрта муддатли истиқболда-мажбурий тиббий суғуртани жорий этишнинг дастлабки босқичи - давлат ва хусусий ташкилотлар ходимларини суғурталаш (2021-2023 йиллар);\n3. Узоқ муддатда-мажбурий тиббий суғуртани кенгайтирилган жорий этиш босқичи – ахолининг барча қатламларини суғурта билан қамраб олиш (2023-2025 йй.)\nАбдуқодировнинг таъкидлашича, қонун лойиҳасини тайёрлашда Жанубий Корея ва Туркия давлатлари ижобий тажрибаси асос қилиб олинди ва уни тайёрлашда маҳаллий (шифокор, суғуртачи, молиячи ва бошқалар)ва ЖССТ экспертлари иштирок этди.\n«Энди молиялаштириш масаласига ўтсак. Режага кўра, 2020 йилда махсус жамғарма ташкил этилиб, унинг манбалари (Молия вазирлиги ҳали ушбу молиявий манбаларни тасдиқламаганлиги сабабли ушбу рўйхат ўзгариши мумкин) қуйидагилар бўлади:\nаҳоли даромадидан тўланадиган суғурта бадаллари;\nалкоголь ва тамаки маҳсулотларини сотилишидан тушган тушумлардан қилинадиган ажратмалар (масалан, аксиз солиғи ҳозир 12% бўлса, мажбурий тиббий суғурта жорий этилгандан кейин у 1%га оширилиши мумкин ва шу 1 фоиз жамғарма ҳисобига ўтказилади);\nинсон соғлиғи ва атроф-муҳитга зарар келтирувчи завод-фабрикалардан тўланадиган ажратмалар (бунда ҳам худди шу тартиб амал қилади).\nЯна бир муҳим маълумотга эътиборингизни қаратмоқчиман: мажбурий тиббий суғурталашни фақатгина мана шу жамғарма амалга оширади. Нима учун суғурта компаниялари жараёнда иштирок этмайди? Чунки халқаро тажрибани ўрганганимизда, улар фақат воситачи вазифасини бажариши мумкин, яъни мижозни топиб, шартнома тузади холос. Молиялаштириш эса жамғарма зиммасига юкланади. Суғурта компанияларининг иштироки ижобий ҳол, албатта. Аммо бунинг салбий жиҳатлари кўпроқ эканлиги исботланган. Битта мисол: ушбу вазиятда суғурта компаниялари аҳолининг соғлом қатламига кўпроқ эътибор бера бошлайди. Аксинча, қариялар, ногиронларга суғурта полисини расмийлаштиришдан қочишга ҳаракат қилишади, чунки компанияларнинг асосий мақсади фойда олиш ҳисобланади. Шуни инобатга олган ҳолда, мажбурий тиббий суғурталашни жамғарма бажаради (ихтиёрий тиббий суғурта бундан мустасно)» , — дейди у.\n«Мажбурий тиббий суғурта жорий қилинса, шифокор беморнинг соғлиғига қайғуради, унинг чўнтагига эмас»\nАбдуқодиров мажбурий тиббий суғуртанинг ҳаётга татбиқ этилиши тиббиётда анча йиллардан бери тўпланиб қолган муаммоларни бартараф этиши ҳақида ҳам фикрларини баён этди.\nУнга кўра, энг катта муаммо – коррупциоген ҳаракатлар камаяди. Суғурта полиси билан келган беморга шифокорлар ҳар қачонгидан кўра сифатлироқ хизмат кўрсатишади, чунки у ўзи билан маблағ олиб келяпти, яъни суғурта компаниялари тиббий хизмат ҳақини тўлаб беришади.\n«Бунинг ортидан шифохоналарнинг моддий аҳволи яхшиланади. Натижада, ходимларга юқори маош тўланади. Олдингидек беморларнинг чўнтагига «кўз тикилмайди» . Асосий эътибор унинг соғлиғини тиклашга қаратилади. Иккинчи ижобий тарафи тиббиёт муассасалари ўртасида соғлом рақобат кучаяди. Бунда улар кўпроқ беморларга хизмат кўрсатиш учун сифатни оширишга ҳаракат қилишади: моддий-техник базани яхшилаш, малакали кадрларни жалб қилишга уринишади. Учинчидан, тенглик принципи шаклланади. Беморнинг ижтимоий келиб чиқишига эътибор бериш барҳам топади. Шифокор учун бой-камбағалнинг аҳамияти йўқолади», — дейди у.\nХулоса ўрнида айтиш мумкинки, ушбу тизимни жорий қилишдан олдин тиббиёт муассасаларининг моддий-техник базаси бутун республика бўйлаб бир хил бўлиши керак. Пойтахт фуқароси билан чекка қишлоқ аҳолисига тенг даражада тиббий хизмат кўрсатилиши лозим. Бунга бирдан эришиш бўлмайди ва маълум вақт талаб қилади. Ривожланган давлатларда ҳам мажбурий тиббий суғуртани жорий этиш учун 20-30 йиллаб вақт кетган. Ўзбекистон шароитида яқин йиллар ичида тизим йўлга қўйиладиган бўлса, албатта,бошида камчиликлардан ҳоли бўлмайди. Лекин муҳим жиҳати шуки, мажбурий тиббий суғурта тиббиёт ривожи йўлида қўйилган энг дадил қадам бўлиб қолади.


Жаҳон 08:13 / 21.10.2021 1681\n“АҚШ маъмурияти 5 ёшдан 11 ёшгача 28 млн болани эмлаш учун етарли ҳажмда вакцина сотиб олди”, деб айтилган Оқ уйда.\n7 октябрда Pfizer ва Biontech компаниялари АҚШ мутасадди идораларига 5 ёшдан 11 ёшгача болалар учун ишлаб чиққан вакцинасини маъқуллашни сўраб ариза берган. Бироқ болаларни эмлаш дастури эмлаш ҳақида ижобий қарор қабул қилингандан кейин бошланади. Бу бўйича мустақил идораларнинг 26 октябр ва 2-3 ноябрга йиғилишлари ўтказилиши белгиланган.\nБундай кўп сонда болаларни эмлаш мақсадида бутун мамлакат бўйлаб мактаблар, бошқа турдаги таълим муассасалари, маҳаллий дорихоналар, тиббий-санитар ёрдам пунктларида 25 мингдан кўпроқ педиатрик пунктлар жорий қилинади.\nАввалроқ BioNTech ва Pfizer компаниялари Европа иттифоқи раҳбариятидан болаларни эмлаш учун рухсат беришни сўраган. Европада 5-12 ёшли болаларни коронавирусга қарши эмланишига рухсат берилиши мумкин. Компанияларнинг таъкидлашича, болалар учун мўлжалланган вакцина хавфсиз ҳисобланади.\n15:30 / 18.11.2021 25414


ЎзА - Ҳаёт мактаби\n03.01.2017 16:06 Чоп этиш версияси\nБиринчи Президентимизнинг 2012 йил 31 майдаги “Ўзбекистон Республикаси Қуролли Кучлари сафида муддатли ҳарбий хизматни ўтаб бўлган фуқароларга имтиёзлар тизимини такомиллаштиришга оид қўшимча чора-тадбирлар тўғрисида”ги қарори бу борада дастуриламал бўлмоқда.\nҚуролли Кучларимиз сафида муддатли ҳарбий хизматни ўтаб, ҳарбий қисм қўмондонлигининг тегишли тавсияномасига эга бўлган фуқаролар мамлакатимиздаги барча олий таълим муассасаларига ўқишга киришда тўплаш мумкин бўлган максимал баллнинг 27 фоизи миқдорида қўшимча баллга эга бўлаётир.\nАгар абитуриент ҳарбий қисм қўмондонлигининг тавсияномаси асосида имтиёзлар бўйича белгиланган қўшимча балларни ҳисобга олган ҳолда танловдан ўта олмаган тақдирда, мамлакатимизнинг бошқа олий ўқув юртига қабул қилиш тўғрисида ариза топшириши мумкин. Бунда абитуриент танлаган бошқа олий ўқув юртига қабул қилиш тасдиқланган умумий қабул квотаси доирасида, имтиёзлар бўйича белгиланган қўшимча баллни ҳисобга олган ҳолда, фанлар бўйича топширилган тест синовлари фанлар тўплами (блоки) ва абитуриент томонидан тўпланган балларга мувофиқ, Таълим йўналишлари бўйича давлат комиссиясининг қарорига биноан амалга оширилади. Бундай аризалар тест синовлари тугагандан кейин 10 кун мобайнида Таълим муассасаларига қабул қилиш бўйича давлат комиссияси томонидан кўриб чиқилади.\nМуддатли ҳарбий хизматни ўтаб қайтган фуқароларга берилаётган бундай имтиёзлар ҳарбий хизмат нуфузини янада юксалтиришда муҳим омил бўлмоқда. Ўтган йилларда юзлаб ёшларимиз ана шу имкониятдан фойдаланиб, ўзи танлаган соҳа бўйича олий ўқув юртларида таҳсил олиш имконига эга бўлди. Бу имтиёз билан талабаликка эришган ёшлар ўқишда ҳам, жамоат ишларида ҳам тенгдошларига ўрнак бўлмоқда.\nТошкент вилояти Қибрай туманида яшовчи Беҳруз Иброҳимов муддатли ҳарбий хизматни намунали ўтаб, олий таълим муассасаларига имтиёзли равишда ўқишга кириш ҳуқуқини берадиган тавсиянома асосида Тошкент давлат шарқшунослик институти талабаси бўлди. Ўқиш давомида тенгдошларига ҳар жиҳатдан ўрнак бўлаётган бу талаба танлаган соҳаси бўйича билим ва малакасини бойитишга ҳаракат қилмоқда.\n– Маҳалламиздаги йигитларнинг ҳарбий хизматга отланганини эшитсам, тезроқ катта бўлишни истардим, – дейди Б.Иброҳимов. – Улар билан суҳбатлашиб Қуролли Кучларимиз сафида хизмат қилишга билимли, юксак салоҳиятли ва ҳар томонлама чиниққан ёшлар эриша олишини англадим. Қизиқиш, ҳавас, қатъий ишонч ўз устимда мунтазам ишлаш, синов жараёнларига пухта ҳозирлик кўришга ундади. Бу саъй-ҳаракатларим бесамар кетмади, муддатли ҳарбий хизматга отландим. Барча синовлардан муваффақиятли ўтиб, Ватан ҳимоячилари сафидан жой олдим. Муддатли ҳарбий хизматни ўташ давомида ҳар бир йигит Ватани, халқи, оиласини чин дилдан севишни ўрганади, тинчлик аталмиш буюк неъматнинг нақадар қадрли эканини чуқур ҳис этади. Ҳарбий хизматчиларнинг таълим олиши, спорт билан шуғулланиши, бўш вақтини мазмунли ўтказиши учун барча шароит яратилган. Бу билимимизнинг янада бойиши, дунёқарашимизнинг кенгайиши, соҳа сирларини пухта ўрганишимизда муҳим аҳамият касб этди.\nДавлатимиз томонидан ёшларнинг бундай қўллаб-қувватланаётгани, берилаётган имтиёз ва рағбат уларни фаолликка, изланишга ундамоқда.


Меҳмондорчилик 41 — Dilkashradio.com\nБутун Рим империяси бўйлаб жамоатларни ташкил қилган хушхабарчилар ва ўқитувчиларнинг тақдири, уларга бошпана берган, овқат ва йўлкира харажатлари билан таъминлаган меҳмондўст масиҳийларга боғлиқ эди. Бу фактнинг мохиятини англаш учун биз иккита нарсани тушунишимиз керак. Биринчидан, масиҳий жамоатлар уларни имондаги курашувида руҳлантирадиган бошқа жойлардан келадиган ўқитувчиларга мухтож эдилар. Бундан ташқари, Хушхабарнинг ёйилиши ўз уйларини қолдиришга ва ҳамма халқларга хушхабар етказиш учун сафарга боришга тайёр бўлган ,янги имонга келганларнинг орасидан биродарлар топилишига боғлиқ эди.\nУшбу биринчи масиҳий ўқитувчи ва Хушхабар воизхонлари меҳмонхоналарда бошпана ва овқат учун пўл тўлашга қурби етиб моддий томондан яхши таъминланган сафарчилар командаси эмасди, шунинг учун улар меҳмондўст масиҳийларнинг бағрикенглигига суянардилар. Иккинчидан, масиҳий сафарчилар тўхташлари учун уйлар унча кўп бўлмаган. Сафар қиладиган воизхонларнинг махсус мухтожликлари ҳақида билган Исо, Унинг элчилари Хушхабарни келтирган одамлар уларни яхши кутиб олишлари кераклиги ҳақида айтган. Биз буни Муқаддас китобнинг Луқо хушхабари 10 бобида ўқишимиз мумкин: “Кирган уйда қолинглар, сизларга нимаики берсалар, уни еб-ичинглар. Чунки меҳнаткаш ўз меҳнатига яраша тақдирланмоққа муносибдир. Уйма-уй ўтиб юрманглар.\nҚайси шаҳарга келганингизда сизларни қабул қилсалар, олдингизга қўйилганни енглар”. Худонинг элчисини қабул қилмаслик эса Худонинг ўзини рад этишни англатарди. Шунинг учун ҳам ҳаворийлар ўз сафарларида бошқа масиҳийларга суянардилар. Муқаддас Китобда меҳмондўстликнинг кўплаб мисолларини кўришимиз мукин. Янги Аҳдда энг меҳмондўст одам – бу Гай. Аслида Янги Аҳдда Гай исмли иккита киши бор эди, иккаласи ҳам меҳмодўстлик билан ажралардилар. Павлус Коринфдаги Гайни ўзиниг ва бутун коринф жамоатининг дўсти деб атарди: “Менинг ва бутун имонлилар жамоатининг меҳмоннавози бўлган Гай ҳам сизларга салом айтяпти”. Гайнинг бутун бир жамоат сиғадиган катта уйи бўлган бўлса керак.\nБу оят устида фикр юритадиган бўлсак, шундай хулоса қилишимиз мумкин. Агар Худованд бизга уй ва моддий имкониятларни хадя қилаётган бўлса, Унга ва Унинг одамларига хизмат қилиш учун уларни ишлатишимиз шарт. Юҳаннонинг учинчи мактуби Гай исмли бошқа одамга йуналтирилган. Бу ерда Юҳанно Гайни кезадиган воизхонларга нисбатан намунали меҳмондўстлиги учун мақтайди: “Маҳбубим, сен бегона биродарларимизга сидқидилдан хизмат қилиб юрибсан. Улар имонлилар жамоати олдида сенинг меҳрибончилигингни кўкка кўтаришди. Сен уларни Худога муносиб тарзда йўлга отлантирсанг, яхши иш қилган бўласан. Бинобарин, ҳақиқат йўлида хизмат қилувчиларнинг меҳнатида қатнашиш, бундай одамларни қўллаб-қўлтиқлаш бизнинг бурчимиздир”. Бир буюк воизхон Гайнинг меҳмондўстлиги ҳақида шундай деди: “Ҳақиқий севги – ажойиб мезбон, чарчаган мусофирларни яхши кутиб оладиган ҳақиқий Гай”. Бизнинг Худовандимиз кучсиз эмас ва одамларнинг муҳтожликларга бефарқ эмас, шунинг учун биз Унинг хизматчилари ҳақида ғамҳўрлик қилаётиб бағрикенг ва эътиборли бўлишимиз лозим.


“Халқаро Олимпия куни” юртимизда “Халқ сайли” тарзида нишонланади - Darakchi\n“Халқаро Олимпия куни” юртимизда “Халқ сайли” тарзида нишонланади\nСПОРТ 29.06.2019, 12:02\nКишилик жамияти томонидан яратилган буюк кашфиётлар бисёр. Шулардан бири – бу асрлар давомида тинчлик, дўстлик, ҳалоллик ва ўзаро бирдамлик каби умумбашарий ғояларни тарғиб этиб келаётган Олимпия ўйинларидир.\nИлдизи бир неча минг йилларга бориб тақаладиган бу ўйинлар кейинчалик деярли унут бўлиб кетганди. Аммо, бундан нақд 125 йил муқаддам франциялик ислоҳотчи, барон Пьер де Кубертеннинг ташаббуси билан қадимий Олимпия ўйинларига қайта жон бағишланди. Содда қилиб айтадиган бўлсак, 1894 йилнинг 23 июнь санасида Халқаро Олимпия қўмитаси(ХОҚ)га асос солинди. Шундан бери 23 июнь бутун дунёда “Халқаро Олимпия куни” сифатида кенг нишонланиб келади.\nАйни пайтда ХОҚ жаҳоннинг 206 мамлакатини ўз атрофига бирлаштирган. 1994 йилдан эътиборан Ўзбекистон Миллий Олимпия қўмитаси ҳам ушбу нуфузли спорт ташкилотининг тенг ҳуқуқли аъзоси саналади.\nМана, 26 йилдирки мамлакатимизда “Халқаро Олимпия куни” кенг нишонланиб келади. Бироқ, бу сафар МОҚ ушбу санани шунчаки оддий спорт тадбири сифатида ўтказиб юборишни истамади.\nТашкилотнинг янги раҳбарияти ташаббуси ҳамда ҳукуматимизнинг бевосита қўллаб-қувватлаши натижасида 2019 йил 6 июль куни мамлакатимизда “Халқаро Олимпия куни”га бағишлаб “Халқ сайли” умуммиллий спорт мусобақаларини ўтказишга қарор қилинди.\nЭътиборлиси, “Тоико сари йўл” шиори остида ўтказиладиган спорт тадбирлари бу сафар нафақат пойтахтимиз, балки бутун республикамизни қамраб олиши кўзда тутилган.\nЎзбекистон миллий ахборот агентлиги эса ушбу сана билан боғлиқ тадбирларни кенг ёритишни мақсад қилган.


Мўйноқдаги тарғибот тадбирлари — Kar24.uz\nЖорий йилнинг 14 октябрь куни Мўйноқ тумани Маданият маркази очиқ майдони, Ҳунармандлар аллеясида Ўзбекистон ХДП Мўйноқ тумани Кенгаши томонидан “Ижтимоий ҳимоя-тараққиёт гарови!” шиори остида тарғибот тадбири ўтказилди.\nУнда Ўзбекистон Халқ демократик партияси Муйноқ туман Кенгаши раиси К.Насирова, Қорақалпоғистон Республикаси Жўқорғи Кенгеси депутати Б.Ержанова, туман ҳокимининг хотин-қизлар бўйича ўринбосари З.Утегенова, Муйноқ тумани Халқ таълими бўлими мудири А.Сахиев, Фуқароларни ўзини ўзи бошқариш органлари фаолиятини мувофиқлаштириш бўйича Муйноқ туман кенгаши раиси Б.Жамаловалар иштирок этди.\nТадбирда сўзга чиққанлар, бўлажак сайловлар ва унга тайёргарлик кўришда Ўзбекистон ХДП ўзгача усулда тарғибот тадбирларини ўтказаётганлигини, шунингдек, сайловлар янги қабул қилинган янги Сайлов Кодекси бўйича ўтказилишини таъкидлаб ўтди.\nТадбир давомида туман маданият бўлими хонандаларининг чиқишлари ишитрокчиларга кўтаринки кайфият улашди.\nЎзбекистон ХДП Қорақалпоғистон Республика Кенгаши ахборот хизмати\nPrevious Партия айтади: “Бирмиз. Қўлни қўлга берамиз!”..\nNext Тўрткўлда «Спарк» ва «Дамас» тўқнашди


23 апрел 2021, Тошкент вақти: 10:56\nМаданият вазири Озодбек Назарбеков "Илҳом" театри раҳбарлари билан учрашувда.\n“Илҳом” театрининг ўзи жойлашган бинодан чиқариб юборилиши ҳақида 7 февраль куни чиққан хабар ортидан таниқли санъаткор ва оддий томошабинлар ижтимоий тармоқларда театрни сақлаб қоламиз #saveilkhom деган хештег остида тадбир бошлади.\nИжтимоий тармоқлардаги норозилик ортидан Ўзбекистон маданият вазири Озодбек Назарбеков 11 февраль куни театрга бориб¸ директор билан учрашувда "театрни жорий биносида сақлаб қолиш" ҳақида ваъда берди.\n"Мулк бизниики. Театр чиқиб кетсин!"\nОзодлик 11 февраль куни ўзини СП ООО “Ofelos plaza” фирмаси раҳбари Неъматулло Ҳайдаровнинг ўринбосариман" деб таништирган шахс билан "Илҳом" театри билан юзага чиққан можаро ҳақида суҳбатлашди.\n- Мана сиз ҳурматли журналист¸ тўрт хонали квартира сотиб олдингиз. Битта хонасида бегона одам ўтириб олган. Ҳеч нарса тўламайди сизга. Сиз шундай пайтда нима қилган бўлар эдингиз? Албатта, ҳайдайсиз. Майли театр¸ култур-мултур. Миллий бойлик! Лекин ўша театр бизнинг бинодан кетиб¸ ўзига бошқа бино топса бўлмайдими ? Ўша сиз ғамини еëтган ҳурматли театр бошқа жойга ўтиб¸ томошасини қўйса бўлмайдими?\nOfelos plaza: Илхом театри чиқиб кетсин. Мулк бизники\nБир жойда кўкарадиган дарахт\nТеатр актëри Сейдулла Молдаханов Озодлик билан суҳбатда “Илҳом” театрини бир ерда кўкарадаиган дарахтга ўхшатди.\nСейдулла Молдахонов: Хориждан "Илҳом" театри томошасини кўришга келаëтганлар кўп!\n- Бу театрнинг кўчирилиши миллий фожиа бўлади. Агар бизнинг ўзимизга алоҳида иморат берилса ҳам¸ харажатларни кўтаролмаймиз. Чунки, биз давлат театри эмасмиз. Давлатдан ҳеч қанақа ёрдам ҳам олмаймиз. Коммунал тўловларни тўлашга бизни қурбимиз етмайди. Шу ертўла бизга кифоя эди. Бизга алоҳида бинонинг кераги йўқ.\n"Илҳом" - вазирлик ҳимоясида!\nЎзбекистон маданият вазирлиги вакилининг Озодликка билдиришича¸ 11 февраль куни Маданият вазири Озодбек Назарбеков “Илҳом” театри бадиий раҳбари Борис Гафуров ҳамда театр жойлашган бино раҳбарлари билан учрашган. Вазирлик мулозимининг айтишича¸ “нафақат Ўзбекистон, балки хориж мамлакатларида ҳам ўз номига ва мухлисига эга бўлган "Илҳом" театри ўз жойида қолишига келишиб олинган”.\n“Вазирлик томонидан “Илҳом” театри айни масалада жиддий қўллаб-қувватланди” дея билдирди мулозим Озодлик билан суҳбатда.\n11 февраль куни Тошкент вақти билан кечқурун Мадания вазири Озодбек Назарбеков Instagram саҳифасида бу учрашувда муаммо ҳал этилганини хабар қилди.\n"Учрашувда нафақат Ўзбекистонда, балки, хориж мамлакатларида ҳам ўз довруғи ва мухлисига эга бўлган "Илҳом" театри ўз жойида қолишига келишиб олинди. Маданият ва санъат Маданият вазирлигининг доимий ҳимоясидадир. Бундан буён “Илҳом” театрининг ижодий фаолияти ҳам ҳар томонлама вазирлик томонидан қўллаб-қувватланади"¸ деб ëзди Озодбек Назарбеков.\nЎзбек театр санъатининг халқаро майдондаги ташриф қоғозига айланган “Илҳом” театрининг кейинги тақдири ҳақида 12 февраль куни театр жамоаси матбуот анжумани ўтказади.\nShodlik Palaceнинг подполковник эгаси\nОзодлик тасарруфида “Ofelos plaza” МЧЖнинг жорий йил 7 февраль куни “Илҳом” театрига юборган талабномаси нусхаси бор.\nМактубга 2019 йилнинг 3 декабрида 100 минг АҚШ доллари миқдоридаги низом капитали билан тузилган бу ширкат таъсисчиси Неъматулло Ҳайдаров имзо чеккан. Озодлик билан исми сир қолиш шарти билан гаплашган тадбиркорга кўра¸ Ҳайдаров ширкатниннг 75 фоиз акциялари эгасидир.\nОчиқ маълумотларда ëзилишича¸ подполковник Ҳайдаров Юнусобод туман ИИБсига 2017 йилнинг 13 мартидан 3 апрелигача бошлиқ бўлган. Бундан олдин у Миробод туман ИИБсида бошлиқ бўлган.\nАйрим нашрлар “Ofelos plaza” МЧЖнинг асосий мулкдори Ўзбекистон олий ҳокимиятига алоқадор шахс эканини иддао қилмоқда.\nҲозирча бундай иддаоларни тасдиқловчи расмий ҳужжат Озодликда мавжуд эмас.\n"Илҳом" театри - ҳуррият маркази!\n"Илҳом" театри 1976 йилда "Ёш театрларнинг экспериментал студияси" номи билан тузилган бўлиб, Совет Иттифоқи ҳудудида ҳукуматга тегишли бўлмаган илк мустақил театрлардан бири бўлган.\nУнинг асосчиси ва бадиий раҳбари Марк Вайл 2007 йилда ўлдириб кетилиши ортидан, театр "Марк Вайлнинг "Илҳом" театри" деб номланди.\nТеатр халқаро фестивалларда Ўзбекистон санъатини тақдим қилиб келади.\n"Илҳом" театри Ўзбекистондаги ўзига хос маданият ва ҳурфикрлилик маркази сифатида фаолият юритиб келади.\n2018 йили "Илҳом" театрида Британияда таниқли киночи Армандо Иануччи ( Armando Iannucci) тарафидан суратга олинган “Сталиннинг ўлими” (The Death of Stalin) фильми бепул намойиш қилингани ортидан Адлия вазирлиги тарафидан огоҳлантирилган эди.\n“Илҳом “ театри жамоаси ўтган йили Шаҳзода Клаус номли Нидерландия Қироллик жамғармаси мукофотига сазовор бўлган эди.


Форум доирасида иштирокчи-мамлакатлар вакиллари ўз компанияларини тақдим этдилар ва уларнинг энг салмоқли ютуқлари ҳақида сўзладилар. “JV MAN Auto – Uzbekistan” МЧЖ ҚК томонидан компания фаолияти ва ютуқлари тўғрисида видеоролик намойиш этилди, шунингдек каркасни қоплаш жараёни самарадорлигини сезиларли оширувчи ва инсон ресурсларини тежовчи автобус томи каркасини ўгиргич (ўгириш учун механизм) тақдим этилди.\nБарча чиқишлар ниҳоясига еткач, ҳар бир тақдимот баҳоланди. Баҳолашнинг асоий мезонлари қуйидагилар бўлди:\n✔CLA,TGM,TGS юк автомобилларини ишлаб чиқаришни ташкил этиш;\n✔CLA юк атвомобиллари кабинасини ишлаб чиқаришни ташкил этиш;\n✔MAN автобуслари ишлаб чиқаришни ташкил этиш;\nБаҳолаш ўтказилгач, форум якунлари бўйича ғолиблар аниқланди. Мутлақ ғалабани – 1- ўрин ва “BEST PRACTICE AWARD 2018” мукофотини “JV MAN Auto – Uzbekistan” МЧЖ ҚК вакиллари қўлга киритдилар. 2- ўринга россиялик MAN компанияси вакиллари, 3- ўринга Жанубий Африка вакиллари сазовор бўлдилар.


Ўзбекистон мусулмонлари идораси: Арча безатиш – соғлиқ жиҳатидан фойдалидир » Ўзбекистон янгиликлари – Zamin.uz\nЎзбекистон мусулмонлари идораси: Арча безатиш – соғлиқ жиҳатидан фойдалидир\n17 декабрь 2019, 15:50\nКуни кеча Ўзбекистон Ислом цивилизацияси маркази директорининг ўринбосари шайх Абдулазиз Мансур янги йилни нишонлашнинг шаръан зарари йўқлигини айтиб, одамларни шукр қилишга чақирди.\nБугун эса, Ўзбекистон мусулмонлари идораси раисининг ўринбосари Иброҳимжон Иномов янги йилни нишонлаш ва арча безатиш ҳақидаги мулоҳазаларини баён этди.\nДастлаб, ижтимоий тармоқларда русийзабон киши “Алиса” овозли қидирув тизимидан мусулмонлар Янги йилни байрам қилиши мумкин ёки мумкин эмаслиги ҳақида сўрагани танқид қилинган.\nМусулмонлар идораси “нега шунча уламолар туриб, айнан “Алиса”дан Ислом динида янги йилни нишонлаш мумкин ёки эмаслиги ҳақида сўралди? Бу савол нима мақсадда сўралди ва нега айнан ижтимоий тармоқларда тарқатилди?“ деган саволларни қўйган.\n“...Йил поёнида бир йиллик фаолиятни сарҳисоб қилиш, камчиликлардан хулоса чиқариб, муваффақиятларга шукрона келтириш, Янги йилда янги режаларни тузиб олиш мақсадида шукрона дастурхони ёзишнинг нимаси ёмон?“- дейилади мақолада.\nЎзбекистон мусулмонлари идораси раисининг ўринбосари Иброҳимжон Иномов\nШунингдек, Мусулмонлар идораси вакили арча безатиш ҳақида ҳам тавсиялар бериб ўтди:\n“Аслида арчани безатиш диний нуқтаи назардан эмас, балки соғлиқ жиҳатидан фойдалидир. Чунки арча нафақат соғлиқ, айни пайтда ёғоч ўймакорлиги, нақшлар солиш, эшик-деразалар ясашда ҳам кенг қўлланилади. Арчада соғлиқ учун фойдали омиллар бисёр. Мисол учун, арчада эфир мойи, қатрон, қанд, мум ва органик кислоталар кўп“.\nХулоса сифатида, Мусулмонлар идораси янги йил байрамини нишонлаш ҳар кимнинг ўз ихтиёрига ҳавола этиб, оила даврасида шукрона дастурхони ёзишнинг зарари йўқлигини маълум қилди.\nЯнгиликлар » Жамият » Ўзбекистон мусулмонлари идораси: Арча безатиш – соғлиқ жиҳатидан фойдалидир\n19:25 Шайх Абдулазиз Мансур янги лавозимга тайинланди\n07:20 Қадимий Лангар Қуръони Диний идорага топширилди\n15:46 Тошкент шаҳрига янги бош имом-хатиб тайинланди\n13:04 Шайх Абдулазиз Мансур Тошкент шаҳри Бош имоми этиб тайинланди\n20:53 Сунъий равишда фарзанд кўришга ислом динида нима дейилган?


Муҳаббатнинг иқлим ўзгаришлари\nУмр йўлдоши танлашда адашмадингиз, аслида хатолар ўзингизда!\nТабиатда йил фаслларининг ўзгариб туриши, ҳар бир фаслнинг ўзига хос такрорланмас гўзалликлари борлигини биламиз. Табиатдаги ўзгаришларни орзиқиб кутамиз, улардан завқланамиз. Лекин ўз руҳий оламимизда содир бўладиган ўзгаришларни кўра билмаймиз. Бу эса бизнинг ҳиссиётларимизга, оилавий ҳаётимизга салбий таъсир кўрсатиши мумкин.\nТўлақонли севги-муҳаббатни ҳис этган ҳар бир инсон муҳаббатнинг бошланғич, алангаланган ва ўзаро ҳурмат босқичларини босиб ўтади. Бошланғич босқич ҳақиқий, истиқболи порлоқ, бир умрлик соф муҳаббатнинг бошланиши ёки аксинча, шунчаки бир ҳавас бўлиши ёки умри қисқа севгининг бирор-бир кўриниши бўлиши мумкин. Биринчи босқич кўп кишиларда кузатилади ва иккинчи босқичга ўтмасдан сўниб қолади. Муҳаббатнинг бу босқичи эстетик дидимизга бирмунча тўғри келадиган, эстетик ва жинсий эҳтиёжларни қондириш (жинсий яқинлик шарт эмас) мумкин бўлган икки жинснинг маълум вақтгача бўлган ўзаро муносабати натижасида юзага келадиган ҳиссиётдир. Биринчи бо сқичнинг ўрт ача давом эттириш вақти ҳиссиётни бошдан кечираётган шахснинг ёшига, жинсига, ҳаёт тарзига, шахсий хулқ-атворига, шунингдек, бир қанча ташқи ва ички сабабларга боғлиқ бўлиб, баъзида ҳатто бир неча соатдан бир неча кунгача, бир неча йилгача давом этиши мумкин. Бу ўринда сўз муҳаббатдаги фасллар ўзгариши, ундаги энг мураккаб ва хавфли бўлган иккинчи босқичдан учинчи босқичга ўтиш ҳақида боряпти. Ўтиш ҳар қандай давр учун маълум бир инқирозлар билан кечгани сабабли бу босқичда ҳам қатор қийинчиликларга, турмуш уринишларига рўбарў келиш мумкин. Оила қуриш пайтида икки томон ҳам бир-бирларини энг рисоладагидек деб қараган бўлсалар, идеал, ҳаммадан ҳам энг... деб ўйлаган бўлсалар, кейинчалик оилавий ҳаёт кимнинг ким эканини кўрсатади. Одамлар доимо бошқа одам олдида ижтимоий ниқобларни (яхши бўлиш ниқоби) ўзларига мослаштириб юролмайдилар. Қиз келин бўлишдан аввал ўзига қараб, энг гўзал хулқ-атворни кўрсатиб келган бўлса, йигит эса куёв бўлишдан олдин қизнинг кўнглини олиш, унга ёқиш учун одоби, эътибори, сўзи орқали қиз қалбига кириб олган бўлса, оилавий ҳаёт бошланиб, вақт ўтгач кимнинг ким экани кўринади. Чунки айнан шу даврдан бошлаб севгилисини идеаллаштириб идрок қилишга мойиллик камайиб боради. Энди шахс қандай бўлса, шундайлигича, реал, аниқ ва холисона идрок қилинади. Меҳр-муҳаббатнинг йўналиши ўзгариб фарзандлар томонга оғади ва турмуш ўртоғига нисбатан эса камайиб боради.\nРуҳий тўйиниш – эр-хотиннинг бир-биридан тўйиб қолишидан, оиладаги турли икирчикирлардан низолар келиб чиқа бошлайди.\nЭр-хотин қанчалик ёш бўлса, бу давр шунчалик оғир ўтади. Ўзаро келишмовчиликлар кўпаяди. Уларнинг ёшлиги, ҳаётий тажриба ларининг йўқлиги оқибатида «муҳаббатимиз ўлди» ёки «муҳаббатда, умр йўлдоши танлашда адашдим, мен ҳали ёшман хат оимни тўғрилаб оламан», деб оилавий ёнғинни аланга олдириш билан аҳвол янада оғирлашади. Куёв ўзича: «Кўча тўла хотин», – деса, келин:\n«Эр қуриб қолибдими, кўчага чиқсам сон мингта эр, хоҳласам эрт агаёқ биронтасига тегиб оламан», – деган хаёлга бориши мумкин. Натижада тўйинишга учраган ҳиссиётлар ва ўзаро муносабатларни руҳий жиҳатдан таҳлил қилиб, тўғри хулоса чиқариш ўрнига салбий муносабатлар юзага келади ва икки ёш ҳам бу муносабатнинг қулига айланиб қолади.\nБунда, албатта, келин ёки куёвнинг ота-онасидаги камчиликлар, дўсти ёки қариндошининг тўйдан аввал огоҳлантиргани ёки тўйдан олдин севишганлар орасида бўлиб ўтган майда-чуйда гаплар куёв ва келин маълумотидаги тафовутлар: «Саводсиз бўлмаса шу ишни қилармиди?», «Олий маълумотли хотин олгандан кўра уйланмасдан ўтган яхши»; ёш орасидаги тафовутлари: «Хотининг педагог бўлса, бир умр тарбиялайди», «Эринг санъаткор бўлса, оилавий ҳаётинг саҳнага айланади, хотининг санъаткор бўлса, вафосизлик соя каби ажралмайди»; миллий тафовутлар: «Ўз миллатдошим билан турмуш қурганимда шундай хорланмас эдим»; ота-онага алоқадорлик: «пияниста отанинг ўғли ким бўларди?», «ит эмганига тортади» ва шу каби ўзини оқлаб, бор гуноҳни умр йўлдошига ағдаришга интилиш салбий муносабатларнинг шаклланишига имкон яратади.\nБундай муносабат шакллангандан сўнг оилавий ҳаётдаги ҳар қандай келишмовчилик ва низолар худди шу муносабат заминида ҳосил бўлаётгандек идрок этилади. Бу муносабатга алоқадор бўлмаган воқеалар хотирада сақланмайди, унга алоқадорлар эса узоқ муддатгача хотирада сақланиб қолади. Ундан сўнг эр-хотин салбий муносабатлар қулига айланишади. Бу эса аста-секин оила пойдеворини емириб, унинг барбод бўлишига олиб келади. Энди ўзаро эр-хотинлар эмас, балки улар орасида юзага келган салбий муносабатлар курашади. Эр-хотин эса мазкур муносабатларнинг жасур жангчиларига айланади. Улар орасидаги жанг муҳаббат тамомила барбод бўлгунича давом этаверади. Лекин барча оилаларда ҳам ўтиш даври юқорида ифодалангандек кечавермайди.\nЮқорида севишганлар ўртасидаги салбий муносабат ва унинг оилавий муносабатга зарбасини айтиб ўтдик, холос. Аммо муносабатлар ижобий ҳам бўлади. Муҳаббатнинг биринчи босқичида ҳиссиётли инсон ижобий муносабатлар таъсирида ва айниқса, иккинчи босқичда ўзининг юқори нуқтасига етади. Аммо баъзи эр-хотинлар (кўпинча аёлларда) учинчи босқичга ўтишда ва ўтгандан сўнг атрофдаги эр-хотинларга ҳавас билан қарайдилар, уларни ўз эрларига ўрнак қилиб кўрсата бошлайдилар. Бунда аксарият аёл кишининг ўз ҳаётига холисона кўз билан қарамасдан чиқарган хулосалари устунлик қилади. Бундай аёл ва эркак ўз эри ёки хотинига уларнинг ҳамкасблари, дўстлари, таниш-билишлари кўзи билан қараб кўришлари керак. Шунда улар ўз умр йўлдошида қанчадан-қанча ижобий хислатларни кўради, улардан бошқаларда бўлмаган, бироқ ўзлари қадрлай билмаган қимматли томонларни топади.\nХалқимизда «олдингдан оққан сувнинг қадри йўқ», деган мақол бор. Бу, энг аввало, оилавий ҳаётга, эр-хотин ўртасидаги муносабатларга тааллуқлидир. Шунинг учун доимо ўртадаги севги-муҳаббатнинг қадр-қимматини арзимаган сабабларга кўра йўқолишига йўл қўймаслик, кўнгилсизликларнинг олдини олиб яшаш керак. Акс ҳолда, кейинги афсус ва пушаймонлар бир умр руҳий азоб беришини, йўл қўйилган бу хатони бир умр тузатиб бўлмаслигини ёддан чиқармаслик керак.\nҲаёт мураккаб жараён, унда нималар бўлмайди, дейсиз. Арзимас сабаблардан жанжал чиқаришга, уни авж олдиришга ҳаракат қилмаслик керак.\nБизда «эр-хотиннинг уриши – дока рўмолнинг қуриши», деган ибратли гап бор. Хусусан, ўртада фарзандлар дунёга келгандан кейин жуда эҳтиёт бўлиш зарур. Барбод бўлаётган муҳаббат туйғусини ҳеч бўлмаганда норасида гўдаклар ҳурмати учун, улар тақдирини ўйлаб ҳам асраб қолиш шарт. Лоақал оила сақлаб қолинмаганида ҳам севги-муҳаббат ҳисларининг нафратга айланиб кетмаслигига йўл қўймаслик зарур.\nОилавий ҳаётдаги хурсандчиликларни, ўтиб кетган ширин дамларни, илиқ муносабатларни эслаш ҳам арзимас низоларни рўёбга чиқишининг олдини олади. Бу ўринда эр-хотин бир-бирларининг хулқ-атворларидаги ижобий хусусиятларини эслаб туришлари ҳам муҳим роль ўйнайди. Шуни эслатиб ўтиш керакки, муҳабба тнинг иккинчи – аланга ланган босқичи умрини узайтиришга, ўзаро ҳурмат босқичига инқирозсиз, низоларсиз ўтишга ёшларни тайёрлаш зарур. Бу эса оиланинг тотув яшашига ёрдам беради. Бунинг зарурий шартлари ўта маданиятли бўлиш, оилавий турмушга ижодий ёндашишдир.\nУмуман оилавий ҳаётда, жумладан, ёш оилаларда келишмовчиликларга, қўйди-чиқдиларга олиб келувчи сабаблар кўп. Улар орасида рашк, қизғаниш, ўзини жуфти олдида камситилгандек ҳис этиш, ишсизлик, танбаллик, агрессивлик, норасолик, эркакларда эътибордан узоқда бўлганлик ҳисси (аёли фарзанди, гўдаги билан буткул банд бўлганида), аёлларда уйда ўтирганда уй юмушларининг бир хиллигидан зерикиш ҳисси кабиларни ва бунинг оқибатида юзага келадиган ҳиёнат, никоҳдан ташқари муносабатлар, иккинчи никоҳ кабиларни келтириш мумкин. Шунинг учун ҳам оилавий ҳаётда психологик билимларни ўрганиш, турмуш ўртоғини ўзи учун энг азиз ва ардоқли деб қараш ҳиссини ҳар бир оила аъзоси ўзида таркиб топтириб бориши фойдадан холи эмас.\n🕔16:35, 01.04.2021 ✔416\n🕔13:18, 24.03.2021 ✔344\nАЁЛЛАР ВА ЁШЛАР МАСАЛАСИ\n🕔11:54, 04.01.2021 ✔1520\nҳамиша эътиборимиз марказида\nЖамиятимизда аёллар ва ёшларнинг ролини ошириш ҳамда бандлигини таъминлаш бўйича тизимли ишлар амалга ошириляпти. Президентимиз ташаббуси билан хотин-қизлар ва ёшлар масалалари бўйича янги иш тизими жорий этилиши ўзининг дастлабки самараларини бера бошлади.\n✔ 416 🕔 16:35, 01.04.2021\n✔ 344 🕔 13:18, 24.03.2021\n✔ 1520 🕔 11:54, 04.01.2021\nОТАГА МУНОСИБ ЎҒИЛ\nҚисқагина бу сўз ҳар биримиз учун қанчалар катта маъно ва мазмун касб этишини кўп ҳам ўйлаб ўтирмаймиз. Аслида эса, тарих ривоят қиладиган Одам Ато ва Ҳазрати Исони айтмаса, инсон отасиз туғилмайди. Тақдир тақозоси билан отасиз вояга етиб, оёққа туриш, мустақил ҳаётни йўлга қўйиш, қиз бўлсин, ўғил бўлсин – фарзанд учун нечоғли азоб-уқубат билан амалга ошиши ўша одамнинг ўзигаю биргина Аллоҳга маълум. Демак, ҳар қандай жамият тараққиёти учун оталик бурчи – бағоят масъулиятли ва ниҳоятда муҳим масала.\n✔ 2081 🕔 10:02, 06.11.2020\nБИЗ ЭЪТИБОР ҚИЛМАЙДИГАН СЕҲРЛИ СЎЗ\nУ эрни ҳам, хотинни ҳам ўзгартира олади\n✔ 1865 🕔 10:00, 06.11.2020


Қашқадарёда икки ИИБ бошлиғи ва бир прокурорга ҳам “жавоб” берилди | Qalampir.uz\nҚашқадарёда икки ИИБ бошлиғи ва бир прокурорга ҳам “жавоб” берилди\nЖамият\t26 Октябрь 2019 18:28 6414\nБугун, 26 октябрь Қашқадарё вилоятида раҳбарларнинг ўзгариши билан ёдда қоладиган бўлди.\nЗафар Рўзиев бошлиқ Қашқадарё вилоятининг “тўртлиги”, вилоят ҳокимининг икки ўринбосари, Қарши шаҳри, Китоб, Миришкор, Чироқчи туманлари ҳокими бўшатилди. Касби ҳокими Қаршига ўтказилди. Аммо вилоятдаги раҳбарларнинг лавозимдан олиниши шу билан тугамади.\nЖойларда ҳуқуқ-тартибот ва хавфсизликни таъминлаш, шунингдек, секторлар фаолиятидаги масъулиятсизлиги учун Миришкор ва Деҳқонобод тумани Ички ишлар бошқармаси бошлиқлари ҳам вазифасидан озод этилди. Бу ҳақда вилоят ҳокимлиги Матбуот котиби Аҳрор Содиқов маълум қилди.\nШунингдек, Нишон тумани прокурори Абдурайхон Ўроқович Муҳаммадиев ҳам ишдаги камчиликлари сабаб вазифасидан озод этилди.\nЭслатиб ўтамиз, Зафар Рўзиев ўрнига Зойир Мирзаев Қашқадарё вилояти ҳокими этиб тайинланди. Савдо-саноат палатаси раиси ўринбосари Ўткир Умирович Бўтаев Қашқадарё вилояти ҳокимининг биринчи ўринбосари бўлди.\nпрокурор Қашқадарё ИИБ\n01 Июль 11:52 74374\n01 Июль 18:05 68652\n01 Июль 20:15 39865\n02 Июль 19:09 31804\n01 Июль 11:28 30661


Galaxy Watch 3’ни илк бор «жонли» видеода ишлатиб кўрсатишди! - Terabayt.Uz\nGalaxy Watch 3’ни илк бор «жонли» видеода ишлатиб кўрсатишди!\nҲиндистон стандартлаш бюроси (BIS) яқиндагина Galaxy Watch 3 смарт-соатини ва арзон Galaxy M01s смартфонини сертификатлаган эди. Энди эса учинчи авлод Samsung ақлли соати ишлатиб кўрсатилган видеолавҳа ҳм тарқалди.\nYouTube тармоғидаги TechTalkTV канали ҳали расман тақдим қилинмаган Samsung Galaxy Watch 3 ақлли соати ишлатиб кўрсатилган видеолавҳани эълон қилди. Унда мазкур девайснинг 41 миллиметрлик корпусга ва 1,2 дюймлик AMOLED-дисплейга эга версиясини «жонли» кўришингиз мумкин:\nУшбу ролик шу пайтгача инсайдерлар чиқарган маълумотларни тасдиқлади: Galaxy Watch 3 янгиланган дизайнга, иккита бошқарув тугмачсига ва моддий гардишга эга. Булардан ташқари, смарт-соат ишора билан бошқаришни қўллаб-қувватлайди.\nЎҚИНГ: Samsung энг арзон смартфонини чиқарди: Galaxy A01 Core нарх ва жиҳатлари билан танишинг!\nSamsung янги смарт-соатини 8 гигабайтлик доимий хотира, LTE, NFC ва GPS модуллари билан таъминлмоқда. Унга қон босимини ўлчаш функцияси ва ЭКГ датчиги ҳам қўшилган. Харидорлар ўз хоҳиш ва имкониятларига кўра, Galaxy Watch 3’нинг титан ёки зангламс пўлатдан қилинган корпуслисини олишлари мумкин бўлади. Ҳар иккала ҳолатда ҳам у IP68 стандартига кўра сувдан ҳамда MIL-STD-810G ҳарбий стандартига кўра зарбадан ҳимояланган.\nGalaxy Watch 3 конфигурациясига қараб 400 доллардан то 600 долларгача нархланади. Уни кейинги ҳафтада – Galaxy Note 20 туркумидаги фаблетлар, Galaxy Z Fold 2 букламафони, ловиясимон Galaxy Buds Live буткул симсиз қулоқчини ҳамда янги авлод Galaxy Fit фитнес-трекери билан бирга намойиш этишади.\nЎҚИНГ: Смартфонлар энди синмайдиган бўлади! (+видео)\n#"ақлли соат" #Samsung #смарт-соат #аксессуарлар #Samsung Galaxy Watch 3


Қорин чиқишига сабаб бўлувчи 5та энг зарарли одат\n19:26 / 24.05.2016\nКўпроқ мева ва сабзавотлар истеъмол қилиш, сув ичиш, спорт билан шуғулланиш, фаол ҳаракат қилиш - бундай фойдали одатларни ҳар куни бажаришга одатланинг.\nҚуйида эътиборингизга қорин чиқишига сабаб бўлувчи 5та энг кенг тарқалган зарарли одатлар рўйхатини ҳавола этамиз:\n1. Газли ичимликлар ва ширин чой\nПеченье билан чой ичиш ёки бир стакан кола организмга кўплаб зарарли калорияларни олиб киради, аммо асосий хавф ичимликларни ичиб бўлгандан сўнг иштаҳанинг очилиб кетиши ва сизнинг одатдагидан кўп егулик истеъмол қилишингиздан келиб чиқади.\n2. Катта идишлар\nАгар инсоннинг қўлида катта тарелка турган бўлса, ҳар қандай таом миқдори унга камдек кўриниши табиий. Шу боис идиш танлаётганда адашманг.\n3. Жуда кечки овқат\nОвқатни кеч истеъмол қилиш, ундан кейин қоринда ухлаш - бу муаммонинг бир томони. Эрталаб туриб қабул қилинган энергияни сарфлаб улгурмай нонушта қиламиз. Мутахассисларнинг фикрича, кечки овқат ва эрталабки нонушта орасида 12 соат вақт ўтиши керак.\n4. Стрессни еб ташлаймиз\nЖуда кенг тарқалган одат - муаммоларни ширинлик билан еб юбориш. Бу аслида инсонга хотиржамлик келтирмаса-да, енгил қониқиш ҳиссини беради, чунки қон миядан ошқозонга тушади ва инсон бироз бўшашади. Худди шу натижага интенсив югуриш ёки зинадан яёв чиқиш орқали ҳам эришиш мумкин. Мутахассислар жисмоний машқлардан сўнг ҳорғин хаёллар иккинчи планга ўтишини таъкидлашди.\n5. Фойдали маҳсулотлар\nЎрамдаги "ёғсиз" ёки "парҳезбоп маҳсулот" ёзувини ўқиган кишида бу маҳсулотнинг албатта фойдали эканлиги ҳақидаги тасаввур пайдо бўлади. Унинг устига бундай маҳсулотлар учун кўпроқ пул тўланади. Ўзингизни алдаманг ва парҳезбоп крекерлардан кўра яхшиси ҳақиқий тортдан бир бўлак истеъмол қилинг.


"Барселона"нинг 120 миллионлик "бош оғриғи" ҳақида / CHAMPIONAT.asia\n17:38Бускетс, Альба ва Брэйтуэйт "Барса" ихтиёрига келишди, Месси ва Агуэро эса ҳали йўқ 0 17:16"Бавария" ва "Боруссия" Кьеза учун даъвогарлик қилишмоқда 0 16:55Карикатура: Мбаппенинг орзуси барибир "Реал"! 1 16:51Николо Скира: Элдор Шомуродов "Рома"га ўтишга яқин 31 16:28"Реал" ҳимоячиси Алаба коронавирусга чалинди 1 16:19"Сити" собиқ футболчиси Варан ҳақида: "У ван Дейк ёки Диашдек бўлишига ишончим комил эмас" 5 16:08"Насаф"га фаолияти давомида 150та гол урган ҳужумчи келмоқда" 61 16:05Ёзги келди-кетдилар ёхуд энг кўп ўзгариш қайси жамоада? 5 16:04"Вильярреал" Альбиоль билан шартномани узайтириш борасида музокараларни бошлади 0 15:47Сречко Катанецга нима сабабдан беш ой маош тўланмагани маълум бўлди 8 15:40Жо Харт "Селтик" ўйинчисига айланиши мумкин 0 15:16Football Italia: "Рома" Элдор Шомуродов борасида "Женоа"га таклиф билан чиқди, аммо... 34 14:56"Манчестер Сити" Грилиш бўйича шартнома тайёрламоқда 2 14:33"Вест Хэм" "Манчестер Юнайтед" ҳимоячиси билан шартнома имзоламоқчи 4 14:11"Барселона" Морибани Германиядаги йиғинга олмади. Томонлар шартнома бўйича келиша олишмаяпти 3\n"Барселона"нинг 120 миллионлик "бош оғриғи" ҳақида\n21 июл 14:25\nТеглар : Манчестер Юнайтед Барселона Усмон Дембеле Боруссия Дортмунд Ла Лига Ливерпуль\n"Барселона" Усмон Дембеле билан шартнома муддатини узайтириш ҳаракатида.\nЁдингизда бўлса, футболчи Евро-2020 вақтида жароҳат олган ва яқин икки-уч ой майдонга туша олмайди.\nБу вазиятда энг қизиғи, "Барса" бутун баҳор давомида Усмон билан келишувни узайтиришга уринди, аммо бу амалга ошмагач, францияликни ёзги трансферлар ойнаси вақтида сотиш ҳақида ўйлаб қолишганди.\nБироқ барча режаларни Дембеленинг терма сафида жароҳат олиши бузиб юборди. Энди каталонияликлар олдида бир нечта вариант бор холос:\n• Янги шартнома тузиб, уни асосий таркиб аъзоси бўлиши учун шароит яратиб, сабр билан кутиш\n• Янги шартнома тузиб, қишда ёки кейинги йил ёзда сотиб юборишга ҳаракат қилиш\n• Яна бир йилдан кейин уни эркин агент сифатида қўйиб юбориш\nБиринчи вариант ҳақиқатдан йироқ, сабаби Дембеле мавсумнинг асосий қисмида жароҳат сабаб "ўйиндан ташқарида" бўлади: тўрт мавсум давомида футболчи фақатгина жароҳат сабаб 95 та ўйинни ўтказиб юборди. Қизиқ бир факт, Усмон сафда бўлган пайтида ҳам унга стабиллик етишмаяпти: 2021 йил францияликда 16 ўйинлик серия бўлди. Бу вақт оралиғида вингер бор йўғи 2 та гол урган ва 1 та ассист қайд этган. Самарали ҳаракатларсиз 5 - 6 ўйинлик сериялар эса одатий тусга кириб улгурди.\nИккинчи пункт оптимал вариантдек кўринмоқда: Дембелега қизиқиш ҳозирча бор ("МЮ", "Ливерпуль") ва пайтида уни сотиш зарурдек. Бироқ жароҳат сабаб бу иш энг камида қишгача қолдирилди. Уни қишда сотиш учун ҳозир келишув муддатини узайтириш зарур, акс ҳолда у истаган жамоаси билан расмий музокараларга кириша олади.\nУчинчи вариант энг дахшатлиси бўлса керак: "Барса" 120 млн евро + бонуслар бериб сотиб олган футболчисини текинга қўйиб юборади. Футболчи шунингдек тўрт йил 20 млн евродан маош олган. Айтиб ўтганимиздек, майдонда унинг фойдаси деярли тегмади, лекин клуб обрўсига салбий таъсир кўрсата олди (машғулотларни қолдиришлар, жанжаллар, "Боруссия" билан муносабатлар ёмонлашиши, ирқчиликка доир видео ва х.к.з).\nБир қарашда ўта иқтидорли ёш футболчининг чинакамига катта клубдаги ишлари очиғи юришмаяпти. Усмон Барселона"да қолиб курашни давом эттириши зарурми ёки бошқа клубда фаолиятига рестарт бергани маъқулроқми? Сизнинг бу борадаги фикрингиз қандай?\nБускетс, Альба ва Брэйтуэйт "Барса" ихтиёрига келишди, Месси ва Агуэро эса ҳали йўқ 0\n"Бавария" ва "Боруссия" Кьеза учун даъвогарлик қилишмоқда 0\n"Сити" собиқ футболчиси Варан ҳақида: "У ван Дейк ёки Диашдек бўлишига ишончим комил эмас" 5\n"Барселона" Морибани Германиядаги йиғинга олмади. Томонлар шартнома бўйича келиша олишмаяпти 3\n“Хоразм” — “Нефтчи” учрашуви тест имтиҳонлари сабаб 29 август кунига кўчирилди 0\n21 июл 14:37:13\nБарсада охирги 5-6 йилдаги трансферлар сиёсатига тушуниш жуда қийин.\n21 июл 19:27:00\nMessining aybi yo'q. U zo'r o'ynayapti. Boshqaruvdagilar aybdor.\n21 июл 18:55:05\nКувасой Мурод ака:\nМессига маъқул келиши керак??? Ғирт ғийбатчини гапи. Жалапхотинларни гапи тўғрироғи. У мураббийларни ишига аралашмаслигини ҳамма мураббийлариям, ўзиям нечи марталаб айтган??? У ундан ортиқ нима қила олиши мумкин...\nМесси шусиз ҳам жамоани 14 йилдан бери елкасида кўтариб юрибди. У Барса учун Роналдинёдан камида уч тўрт карра кўп нарса берди. Буни билмаслик учун футболга қизиқмасликни ўзи етади. Охирги йилларда Месси ҳам энг яхши бомбардир, ҳам энг кўп ассист эгаси. Ҳужумларни ташкил қилади, иштирок этади, якунлайди. У каби кўп юкламага эга бўлган футболчи тарихда бўлмаган.\n21 июл 14:42:30\nДембеле 120 млн+бонуслар, Коутино 140 млн + бонуслар, ёш Артурни қария Пянични трансферига қўшиш, Брейтвеит, 120 млн Гризманн, қария Агуэро, ўртамиёна Мемфис... Шунчаки дахшаат. Энг ёмони олинаётган ўйинчи Мессига маъқул келиши керак агар унга ёқмаса 140 млнликми 120 млнликми фарқи йўқ заменада чирийди. Б арсани ушбу трансфер сиёсати менга Берлусконининг сўнги йиллардаги Милан билан қилган ишларини эслатаяпти. Барсани чуқур инқроз кутиб турибди.... Олдин хам шундай инқроз бўлганида Роналдинони бир ўзи кўтарган эди.\n21 июл 16:03:26\nAbdulatif Boboev фойдаланувчининг фикрига жавоб бериш\n+ Охирги 5 йилда халкаро майдонда соврин ютмаган футболчиларга дунёда энг котта маошлар бн шартномалар, захира уйинчиси Серхи Роберто Киммих ва Ван Дейкдан купок, Дембеле 20, Коутиньо 24, Гризманн 34 млн евро (соликлар бн) унча мунча асосий юлдузладан копрок. Бу албатта Бартомеунинг ахмокона сиёсати натижаси, шунинг учун Лапорта бу камчиликлани хаммасини тугрилашга мажбур бовотти\n21 июл 14:37:33\nДембеле 120 млн+ бонуслар\n23 июл 11:01:25\n21 июл 20:38:35\nХуллас Барсачилар Барселона чўкишда давом этади, Месси ҳам қариди. Энди янги Роналдиньо, Пуйол, Хави, Иниеста, Алвес, Алба, Бускестларни яна қачон чиқаркан диб анча кутасла.\n21 июл 16:59:58\nБартомеу онасиникига бир метр ичкарига тиқиб кетди Дембеле каутиньо Гризман пяничларни ОЛИБ(((((((((\n21 июл 15:43:56\nБечара Месси яна айбдор..)\n21 июл 14:47:28\nBizda ham bor unaqa bosh og‘riq Oston Urunov huddi shu kabi futbolchilar sirasiga kiradi


12 апреля, 2020 10 мая, 2020\nОилавий низода, уй зўравонлигидан фарқли ўлароқ, ҳар доим бир сабаб бор. Партнердан бирига ёқмаган ҳолат бўйича у ўз фикрини билдиради. Иккинчи томон эса унга теппа-тенг жавоб беради. Бу оилавий низорони уй зўравонлигидан фарқлашга ёрдам беради — одамлар тенг бўлиб мулоқот қилади, бир партнер иккинчисининг олдида қўрқув ҳис қилмайди. Оилавий низода партнерлар бир-бирига бақириши мумкин. Лекин иккала томон биладики, ҳар бири ўз позициясини ёқлашга ҳақли.\nОдамлар аввал келишмай, кейин вазиятга аниқлик киритиб, бир тўхтамга келса, бир ҳафта, бир ойдан кейин муносабатлари яхши бўлса — бу табиий ҳолат. Ҳар ким урушиб қолиши мумкин: дўстлар, ҳамкасблар, болалар билан ота-оналар. Одамлар биргаликда яшашлари ва тортишиб қолишлари нормалдир: улар ўз муносабатларини бир меъёрга келтиради, манфаатларини ҳимоя қилишади. Энг асосийси, шериклар ўзаро тенгликни ҳис қилишади ва қўрқмасдан мулоқот қилишади.\nУй зўравонлиги партнерлардан бири иккинчисидан устунлик қилиб, уни доимий назорат қиладиган тизимдир. Бундай муносабатларда бир одам (90% ҳолларда аёл) қўрқади, у мутлақо тушкунликка тушади, нима учун низо чиққанини эслай олмайди, чунки эркак ҳар доим норози ва ҳатто кичик нарсаларда ҳам айб топади. Мисол учун, унга сочиқ қандай осилгани ёқмади. Шунчаки норозилик билдириш ўрнига у бошқа одамни бутунлай заиф бўлиши учун унинг ҳаракатлари ва фикрларини назорат қилишга ҳаракат қилади. Уй зўравонлиги — бир киши бошқасини мулк сифатида кўриб, барча чегараларни йўқ қилади.


Ўтган мавсумда йиллик бюджети рақобатчиларидан нисбатан кам бўлса-да, мавсум якунларига кўра Суперлигада совриндорлар сафига кира олган «Бунёдкор» жамоаси 2020 йилни ОЧЛ саралаш ўйинлари билан бошлади. Дастлабки плей-офф ўйинида ғалаба, иккинчисида эса сафарда мағлубиятга учраган Вадим Абрамов жамоаси Осиё чемпионлар лигаси гуруҳ босқичига чиқа олмади.\n- Худди шундай, уч ойдан буён маош олганимиз йўқ. Мен кўпроқ ҳозирги қийин паллада жамоамиз футболчилари учун қайғураяпман. Улар билан имконқадар қўнғироқлашиб, алоқада бўлиб турибмиз. Жамоада кўпчиликнинг оиласи, рўзғори бор уларни қандай боқишни билишмаяпти. Бундай пайтда мураббий, раҳбар сифатида йигитлар, жамоадагиларнинг олдида бироз ноқулай аҳволга тушасан. Афсуски, ҳозирча жамоада шунақа аҳвол.


Жиноят-ижроия кодексига қандай ўзгартиш ва қўшимчалар киритилди? - hudud24.uz\nБош саҳифа Ҳуқуқ Жиноят-ижроия кодексига қандай ўзгартиш ва қўшимчалар киритилди?\nЖиноят-ижроия кодексига қандай ўзгартиш ва қўшимчалар киритилди?\n“Ўзбекистон Республикасининг Жиноят-ижроия кодексига маҳкумларнинг ҳуқуқлари ва қонуний манфаатлари ишончли ҳимоя қилинишини таъминлашга қаратилган ўзгартиш ва қўшимчалар киритиш тўғрисида”ги Ўзбекистон Республикаси Қонуни Президент томонидан имзоланди (ЎРҚ-625-сон, 30.06.2020 й.).\nМазкур Қонунда маҳкумларнинг ҳуқуқ ва қонуний манфаатларини ишончли ҳимоя қилиш назарда тутилган.\nХусусан, вояга етмаган маҳкумларнинг ота-онаси ёки уларнинг ўрнини босувчи шахслар билан учрашувларида чекловлар бекор қилинган. Маҳкума аёлларнинг вояга етмаган фарзандлари билан учрашувларининг алоҳида тартиби белгиланган.\nЖумладан, маҳкума аёлларга вояга етмаган болалари билан бир йил ичида 4 марта муддати 5 суткагача бўлган узоқ муддатли учрашув, шунингдек, манзил- колонияларда сақланаётганларга эса муассаса ҳудудидан ташқарида яшаш имконияти билан узоқ муддатли учрашувлар чекланмаган миқдорда бериладиган бўлди.\nШунингдек, маҳкумларни жазо ўташи даврида адолатли мезонлар асосида рағбатлантириш чораларини қўллаш тартиби ҳамда рағбатлантириш чораларини қўллаш комиссиясининг иш фаолияти ва уларнинг аниқ вазифалари белгилаб берилди.\nКомиссия жазони ижро этиш муассасасининг ходимлари, шунингдек, жамоатчилик вакиллари орасидан камида саккиз нафар аъзодан иборат таркибда тузилади.\nҚонун билан Жиноят-ижроия кодексининг 76-моддаси тўлдирилди. Эндиликда, маҳкумларнинг илтимосига кўра узоқ муддатли учрашув қисқа муддатли учрашувга ёки масофали видео-учрашувга ёхуд телефон орқали сўзлашувга, қисқа муддатли учрашув эса масофали видео-учрашувга ёки телефон орқали сўзлашувга алмаштирилади.\nУшбу Қонун маҳкумларнинг ҳуқуқ ва эркинликларини кенгайтириш ҳамда қонуний манфаатларини ишончли ҳимоя қилиш, шунингдек, жазони ижро этиш тизимида шахсни ахлоқан тузатиш ва жамиятга ижтимоий мослашувини амалга оширишда муҳим аҳамият касб этади.\nАввалги мақолаНавоийлик нотариуснинг лицензияси вақтинча тўхтатилди\nКейинги мақолаТоморқадан самарали фойдаланиш учун янги тизим: “Томорқа хизмати” МЧЖларга ер ажратилади


Яхши ўқиш ва аъло даражадаги ахлоқ ёшларимизни жамиятдаги ўрнини юксалтиради.\nЖорий йилнинг 6 февраль куни Ўзбекистон давлат санъат ва маданият институти ректори, профессор Иброҳим Юлдашев Халқ ижодиёти факультети “Кутубхона ва ахборот фаолияти” таълим йўналиши 1-курс талабалари билан учрашди.\nИнститут раҳбари ўз фаолияти давомида ҳар бир таълим йўналишида таҳсил олаётган талаба-ёшлар билан суҳбатлар ўтказиб, таълим жараёнидаги ютуқ ва камчиликлар, мамлакатимиз ижтимоий-маданий соҳасидаги турли янгиликлар борасида сўзлади.\nАйни пайтда коррупцияга қарши курашиш бўйича амалга оширилаётган ислоҳотларга нисбатан ёшларимизнинг онги ва қалбида адолат мезонининг шаклланиши ўта муҳим ўрин тутади. “Кутубхона ва ахборот фаолияти” таълим йўналишида таҳсил олаётган талабалар ҳалоллик мезонига амал қилишлари, мутолаа маданиятини ошириб, келгусида кўплаб инновацион ташаббусларни амалга оширишлари лозим.\nИброҳим Юлдашев барча талабалар билан эркин мулоқотида уларнинг таклиф ва мулоҳазаларини тинглаб, ўқув йили давридаёқ ёшларнинг профессионал таълим олиши, ақлан ва жисмонан фаол бўлишлари учун зарур шароитлар яратилганини таъкидладилар. Эндиликда талабалар ана шу имкониятлардан тўлалигича фойдаланишади. Талабаларга ўқиш ва ижодий жараёнларда омадлар тилаймиз.\nБугунги хостлар .... 1361\nБарча хостлар ..... 1182968


Олимлар ҳар куни истеъмол қилиш учун зарарли бўлган 7 маҳсулотни маълум қилишди - Parstoday\nЯнвар 07, 2021 12:07 Asia/Tashkent\nАнтиоксидантларга бой ва фойдали бўлган гулкарам, брокколи сингари сабзавотлар рациондан ўрин олиши кераклигига шубҳа йўқ, аммо ҳаддан ортиқ истеъмол қилиш гипотиреоз — қалқонсимон без гормонларининг камайиб кетишига олиб келишини унутмаслик керак. Агар сиз карам ейишдан воз кеча олмасангиз, унда уни товада бироз қовуринг ёки бошқа маҳсулотлар билан қўшиб таом тайёрлашга ҳаракат қилинг.\nТунец симобга бой эканлиги учун ҳам уни меъёридан ортиқ истеъмол қилиш ушбу модданинг организмда тўпланиши ҳамда болалар, ҳомиладор аёлларга ёмон таъсир қилиши, шунингдек, катталарда юрак хуружига сабаб бўлиши мумкин. Шу сабаб ҳам мутахассислар ушбу балиқ маҳсулотининг енгилроқ вариантини танлаш ҳамда ҳафтада бир мартадан кўп истеъмол қилмасликни тавсия қилади. Оқсилга бойлиги сабаб тунец истеъмолидан буткул воз кечиш ярамайди, шунчаки меъёрга амал қилиш керак.\nМевалардан тайёрланадиган смузининг саломатликка фойдаси бор ва семиртирмайдигандек туйилиши мумкин, аммо ҳар доим ҳам эмас. Гап шундаки, ушбу маҳсулотда шакар миқдори кўп бўлади. Агар мазали ва тетиклаштирадиган смузидан воз кеча олмасангиз, уни сабзавотлисига алмаштириш тавсия қилинади. Бу кундалик истеъмол қилинадиган шакар миқдорини камайтиришга ёрдам беради.\nҚуритилган мевалар истеъмолидан кейин киши энергияга тўлишига шубҳа йўқ, аммо уни истеъмол қилишда бир нарсани ёдда тутиш керак: қуритилган меваларда барра ҳолдагисидан кўпроқ шакар бўлади. Вазн ташламоқчи бўлганларга ушбу маҳсулотдан тийилиш, ҳафтада икки марта оз-оздан истеъмол қилиш тавсия қилинади.\nМюсли ва бошоқли ўсимликлар\nУшбу маҳсулотлар ҳам шакарнинг кони эканини ёддан чиқармаслик керак. Гап шундаки, ёрма ҳолига келгунича қайта ишланган маҳсулот аввалгидек бўлмайди ва натижада сиз қайта ишланган, фойдасиз углеводларни истеъмол қиласиз.\nКонсерваланган помидор ва томат пастаси\nБарча консерваланган маҳсулотларнинг банкасида, таркибида синтетик эстроген бисфенол-А бўлган смола қолдиқлари бўлиши мумкин. Олимлар аллақачон смоланинг бир қанча — репродуктив тизим, юрак касалликлари, қандли диабет ва вазн тўплашга олиб келиши мумкинлигини аниқлаган. Томатнинг кислотаси юқори экани сабабли эса ундан таом тайёрлашда фойдаланиш овқат таркибида бисфенол пайдо бўлишига олиб келади. Унутманг, синтетик эстроген саломатликка салбий таъсир қилади.\nГуручли крекерлар ва кулча нон\nКун давомида очлик ҳиссини туйган тақдирингизда ҳам бир неча ўрам крекер ва кулча нон истеъмол қилиш тавсия қилинмайди. Ушбу маҳсулотлар ҳеч қандай витамин ва минералларга бой эмас. Тозаланган углевод ва туз ва ифор таратувчи моддалар билан бойитилган егулик саломатлигингизда муаммо кўпайишига сабаб бўлиши мумкин.


Исроил ва АҚШ Эрон билан келишув туфайли тўхтатиб қўйилган ҳарбий музокараларни давом эттиради\n13:24 / 18.10.2015\nИсроил ва АҚШ Эрон ядровий дастури бўйича келишув имзоланиши муносабати билан тўхтатиб қўйилган ҳарбий ёрдам ҳақидаги музокараларни қайтадан бошлайди. Reuters агентлигининг эслатишича, Исроил бош вазири Биньямин Нетаньяху келишувга эътироз тарзида музокараларни тўхтатиб қўйган эди.\nИсроилнинг Вашингтондаги элчиси ўзаро тушуниш тўғрисидаги меморандум юзасидан музокаралар ўтган ҳафтадан бошланганини таъкидлаб ўтди.\nУнга кўра, Исроилга кўрсатилаётган ёрдам дастури яна 10 йилга узайтирилади. 2017 йилгача мўлжалланган амалдаги шартнома АҚШ томонидан ҳарбий мақсадларда 3 млрд долларлик ёрдам кўрсатилишини назарда тутади.


Беҳзод Ҳошимов: камида 20-30% ўқувчи хусусий мактабда ўқимагунича, таълим тизимидаги муаммолар ечилмайд | Futura – ҳаммаси ахборот технологиялари, маркетинг ва стартаплар ҳақида Беҳзод Ҳошимов: камида 20-30% ўқувчи хусусий мактабда ўқимагунича, таълим тизимидаги муаммолар ечилмайд – Futura – ҳаммаси ахборот технологиялари, маркетинг ва стартаплар ҳақида\n12 iyun 18:17\nЁшига етмаган ва бириктирилган микроучасткада яшамайдиган болани мактабга жойлаш пуллик бўлгани кўплаб мулоҳазалар, шов-шувларга сабаб бўлди. Билдирилган мулоҳазаларнинг ичида энг диққатга сазовори, фикримизча, ёш иқтисодчи олим Беҳзод Ҳошимовга тегишли.\nБеҳзод Ҳошимов, биринчи навбатда, таълим тизимига пул етишмаётганлигига эътибор қаратади.\n“Ўзбекистон Сингапурдан кўп пул сарфлайди”\nҲа, Ўзбекистоннинг ЯИМдан 33% (2015 йил) фоизини давлат ишлатади, яъни рақамларга кўра биз Сингапурдан (16% – 2015) икки баробар кўп пулни “жамоатчилик” ёки давлат харажатларига ишлатамиз. Масалан ҳатто биз севадиган, Жанубий Кореяда ҳам атиги 22% (2015) ЯИМни давлат ишлатади.\nЎзбекистон кўпроқ Финландия, Норвегия ёки бошқа шимолий Европанинг бой мамлакатлари каби пул сарф қилади. Аслида бюджетдан пулни кўп сарф қилиш – бу бойларнинг хусусияти, лекин бойликнинг сабаби эмас. Яъни агар бир бой танишингиз даромадининг 30 фоизини операга бориш учун сарф қилса, бу дегани сиз ҳам шундай қилсангиз бойиб кетасиз дегани эмас, аксинча у бойлиги учун сарф қила олади холос. Хуллас биз ўзимизнинг даромадимиз учун жуда кўп маблағни “ижтимоий” ва бошқа харажатлар учун ишлатамиз ва камроқ қисми одамларнинг қўлида қолади.\nБой танишингиз даромадининг 30%ни операга бориш учун сарф қилса, бу дегани сиз ҳам шундай қилсангиз бойиб кетасиз дегани эмас.\nТаълимга пул нега етишмайди?\nҲаддан ташқари кўп ишлатиш билан, нега бизда таълим тизимида пул етишмайди? Сабаби оддий, чунки биз таълимдан бошқа нарсаларга ҳам (жуда кўп) харажат қиламиз. Лекин агар биз бошқа нарсаларга ишлатишни тўхтатиб, монополистларимиздан воз кечиб, давлат берадиган субсидиялар ва миллион хил имтиёзлардан (имтиёзли кредит ва ҳ.к.) воз кечиб, ҳамма пулни таълимга йўналтирсак етадими? Йўқ. Етмайди.\nЧунки бизда ёшлар жуда кўп. Пул топадиган ва солиқ тўлайдиганлар эса ҳаддан ташқари кам ва, энг асосийси, даромадларимиз паст. Таълим учун эса пул ҳозир керак. Шунинг учун, давлат қиладиган бир йўллардан бири – иложи борича таълим тизимини хусусийлаштириш.\nБизда ёшлар жуда кўп. Пул топадиган ва солиқ тўлайдиганлар эса ҳаддан ташқари кам.\nХусусий мактаблар нима беради?\nБиринчидан рақобат кучаяди. Иккинчидан, киши бошига ҳисоблаганда, давлат мактабларидаги ўқувчиларга кўпроқ пул қолади. Учинчидан, ўша хусусий муассасалар ҳам солиқ тўлаб, бизни бойитишади. Рақобат туфайли, ўқитувчиларнинг ойликлари ошади, таълим сифати яхшиланади ва ҳ.к.\nҲозир хусусий таълим бизда деярли мавжуд эмас, яъни 5% дан кам ўқувчилар хусусий муассасаларда таҳсил олишади. Асосий сабаб: бизда муассасалар фақат “нон-профит” яъни даромад олиши тақиқланган. Мактаб қурилишини ва очилишини рағбатлантиришнинг бирдан бир йўли – тадбиркор мактаб очганидан сўнг даромад олишини таъминлаш.\nҚанчалик даромад олиш қийин бўлса, мактаблар шунчалик кам бўлади. Инвестор, пул тикишидан олдин, қонунга зид ҳаракат қилишни ўйлаши эҳтимоли пастроқ. Иккинчи масала – хусусий мактаблар регуляцияси. Яъни, бизда нима ўтиш керак, қандай ўтиш керак, қандай дарсликлар ишлатилиши керак ва ҳ.к.ларнинг нуқта-вергулигача давлат айтади. Бир хусусий мактабда бошқа бир китоб билан дарс ўтиб кўрсангиз, давлат ёки жарима қилади, ёки лицензияни олади, яъни таълимдаги регуляция – бу, албатта, ёмон иш, у рақобатни ҳам заифлаштиради.\nХусусий таълим кенгайса, давлат таълим муассасаларининг сифати ошиши турган гап.\nҚўшимча квота пуллик бўлиши – Конституцияга зидми?\nЛекин, киритилаётган янгиликлар конституцияга зид деган гапга албатта қўшилмайман. Давлат таълимни таъминлаши шарт, лекин ҳаммага хоҳлаган сифатидаги таълимни таъминлай олмаслиги табиий.\nЯъни, яхши мактабларга қандайдир кўринишда саралаш барибир керак. Давлат буни пул билан саралаш қилиш деган фикр қилибди, бу саралашнинг бир йўли. Албатта дискрет рақамдан кўра аукцион бўлгани яхшироқ. Саралашнинг бошқа йўли бу имтиҳон қилиш, лекин имтиҳон туфайли бир мактабда ҳамма яхши ўқимаганлар йиғилиб қолиши мумкин. Қолаверса, имтиҳон қилиш билан пул олиш, қандайдир маънода бир хил нарса. Масалан Ҳеcкманнинг тадқиқотлари шуни кўрсатадики, бола жуда ёш пайтида, 3-6 ёшгача қилинган ҳаракатлар ақл шаклланиши учун жуда муҳим. Яъни агар имтиҳон қилинса ҳам, бойларнинг болалари, камбағал одамларнинг болаларидан кўра яхшироқ имтиҳон топшириши деярли турган гап (агар бойлар 3-6 ёшдаги болаларига ўқитувчилар олиб бериб шуғулантирсалар).\nИмтиҳон қилиш билан пул олиш, қандайдир маънода, бир хил нарса.\nШунинг учун “ҳамма хоҳлаган” мактаблардаги ўринларни қандай адолатли тақсимлаш ҳақида менда фикр йўқ. Чунки қандай сараламайлик, пули борлар пули йўқлардан кўра устунроқ бўлиб қоляпти. Асосий гап, албатта, хусусий мактабларга бойлар кетиб қолса, қолганлар учун давлат мактабларини сифатини бирдек ошишида.\nЛекин ҳозирги қарорлар бўйича бир фикр айтиш қийин. Сиз болаларингиз қандай мактабда бўлишини хоҳлар эдингиз? Бойлар ва камбағаллар аралаш ўқийдиган, лекин ҳаммани ақл даражаси ҳар хилми? Ёки ҳаммани ақл даражаси бир хилми? Менимча, ҳамманинг ақл даражаси (ёки бойлик даражаси) бир хил мактаб – бу ёмон мактаб.\nМанба: Ишбилармон нашри.


Дима Билан ёшлигидаги ноёб суратларини эълон қилди — фото - ShouBiz.uz\nМедиа 14:56 | 2.2.22\nРус эстрадасининг ёрқин юлдузи Дима Билан ёшликдаги қиз дўстини туғилган куни билан табриклади ва архив суратларни намойиш қилди.\nХонанда Россиянинг Уст-Жегут шаҳрида туғилган, унинг болалиги шу ерда ўтган. Дима Билан ўсмирлик даврида Москва шаҳрига кўчиб ўтган. Унинг айтишича, хонанданинг пойтахтга жойлашишига туғилган кунини нишонлаётган қиз дўсти ёрдам берган. Дима билан қиз дўстининг туғилган куни муносабати билан Instagram’даги саҳифасида унга атаб пост ёзди ва ўзининг ёшликдаги архив суратларини ҳам мухлисларига намойиш этди.\n«Эсингиздами, 2000 йилларда биз бир неча бор клубга югуриб борганимиз. Сиз билан ўша йили биринчи марта казинода бўлдим ва Риодан чиқиб кетаётган Аизеншписга дуч келдик. Қандай қилиб бир неча маротаба мактабни ўтказиб юборгандик, оқибатда эса ўша пайтлар иккаламизнинг ҳам бошимиздан ўтди», — дейди хонанда.\nДима Билан қўшма фотосуратларни ҳам кўрсатди, уларнинг баъзиларида хонандани умуман таниб бўлмайди.\nМаълумот учун, Дима Билан хонандаликдан ташқари актёрликда ҳам фаолият юритган. У ҳозирга қадар 50 га яқин таронани ижро этган. Шу билан биргаликда у Кабардино-Балкар Республикасининг халқ артисти ҳисобланади.\nАввалроқ Анжелина Жоли отаси билан тушган архив суратини эълон қилган эди.


Ёзги Осиё ўйинларида Туркистон вилоятидан 52 спортчи қатнашади\n18 август– 2 сентябрь оралиғида Индонезияда XVIII Ёзги Осиё ўйинлари ўтади. Унда Қозоғистондан 400дан зиёд спортчи иштирок этади. Қитъанинг асосий мусобақасида Туркистон вилоятидан 52 спортчи қатнашади.\nТарихга назар соладиган бўлсак, Туркистон вилояти ва Шимкент шаҳри спортчилари Осиё ўйинларидан олтин медалсиз қайтмаган. Спортчиларимиз Қозоғистон терма жамоасининг юқори ўринлардан жой эгаллашига муносиб улуш қўшиб келишади. 2014 йилда Инчхонда ўтган Осиё ўйинларида вилоятимиз спортчилари 5та олтин, 6та кумуш, 17та бронза медалга эгалик қилгани фикримизнинг далили. Индонезияда ўтадиган мусобақаларда ҳам спортчиларимиз шу кўрсаткични пасайтирмоқчи эмас.\nИндонезияда Қайрат Ералиев, Бекдаулет Ибрагимов (бокс), Тимур Хайдаров, Тимофей Емельянов, Сергей Емельянов, Евгений Алексеев (байдарка ва каноэ), Отгонцэцэг Галбадрах (дзюдо) сингари спортчиларнинг олтин медални қўлга киритиши кутилмоқда. Шунингдек, таэквандо, каратэ ва ўқ отиш усталари ҳам совринли ўринларга асосий номзодлардан ҳисобланадилар.\nХуршид ҚЎЧҚОРОВ, 2018-08-16, 10:50 163


15-сон 19.05.2018. Маъмурий ишларни кўришда биринчи инстанция суди томонидан процессуал қонун нормаларини қўллашнинг айрим масалалари тўғрисида\nМаъмурий ишларни кўришда биринчи инстанция суди томонидан процессуал қонун нормаларини қўллашнинг айрим масалалари тўғрисида\nЎзбекистон Республикасининг Маъмурий суд ишларини юритиш тўғрисидаги кодекси қабул қилинганлиги, суд амалиётида масалалар келиб чиқаётганлиги муносабати билан, шунингдек қонун нормаларини бир хилда ва тўғри қўлланилишини таъминлаш мақсадида Ўзбекистон Республикаси «Судлар тўғрисида»ги Қонунининг 17-моддасига асосланиб, Ўзбекистон Республикаси Олий суди Пленуми қарор қилади:\n1. Судларнинг эътибори маъмурий суд ишларини юритиш бўйича процессуал қонун нормаларида белгиланган тартибга қатъий риоя этиш, ишларни кўриб чиқиш сифатини яхшилаш, ҳар бир иш бўйича қонуний ва асослантирилган қарор қабул қилиш зарурлигига қаратилсин.\n2. Ўзбекистон Республикасининг Маъмурий суд ишларини юритиш тўғрисидаги кодекси (бундан буён матнда МСИЮтК деб юритилади) 40-моддасига мувофиқ маъмурий суд ишларини юритишда тарафлар бўлиб қуйидагилар ҳисобланади:\nаризачилар — ўзларининг ҳуқуқлари ва қонун билан қўриқланадиган манфаатларини ҳимоя қилиш мақсадида талаб тақдим этаётган ёки манфаатларини кўзлаб талаб тақдим этилган фуқаролар ва юридик шахслар;\nжавобгарлар — муайян талаб қаратилган маъмурий органлар, фуқароларнинг ўзини ўзи бошқариш органлари, уларнинг мансабдор шахслари.\nМаъмурий органлар деганда, давлат бошқаруви органлари, шунингдек маъмурий-ҳуқуқий фаолиятини амалга оширишга ваколатли бўлган бошқа ташкилотлар тушунилади (МСИЮтК 27-моддаси биринчи қисмининг 2-банди).\n3. Маъмурий судга маъмурий ва бошқа оммавий ҳуқуқий муносабатлардан келиб чиқадиган, низолар бўйича ишлар, жумладан қуйидаги ишлар тааллуқли:\nмаъмурий органларнинг идоравий норматив-ҳуқуқий ҳужжатлари юзасидан низолашиш тўғрисидаги;\nмаъмурий органлар, фуқаролар ўзини ўзи бошқариш органларининг қонун ҳужжатларига мос келмайдиган ҳамда фуқаролар ёки юридик шахсларнинг ҳуқуқларини ва қонун билан қўриқланадиган манфаатларини бузадиган қарорлари юзасидан низолашиш тўғрисидаги;\nмаъмурий органлар, фуқаролар ўзини ўзи бошқариш органлари мансабдор шахсларининг қонун ҳужжатларига мос келмайдиган ҳамда фуқаролар ёки юридик шахсларнинг ҳуқуқларини ва қонун билан қўриқланадиган манфаатларини бузадиган, ҳаракатлари (ҳаракатсизлиги) юзасидан низолашиш тўғрисидаги;\nсайлов комиссияларининг хатти-ҳаракатлари (қарорлари) юзасидан низолашиш тўғрисидаги;\nнотариал ҳаракатни амалга ошириш рад этилганлиги юзасидан низолашиш тўғрисидаги;\nнотариуснинг ҳаракатлари (ҳаракатсизлиги) юзасидан низолашиш тўғрисидаги;\nфуқаролик ҳолати далолатномаларини қайд этиш рад этилганлиги юзасидан низолашиш тўғрисидаги;\nфуқаролик ҳолати далолатномаларини ёзиш органи мансабдор шахсининг ҳаракатлари (ҳаракатсизлиги) юзасидан низолашиш тўғрисидаги;\nдавлат рўйхатидан ўтказишни рад этиш ёхуд белгиланган муддатда давлат рўйхатидан ўтказишдан бўйин товлаш устидан шикоят қилиш тўғрисидаги ишлар.\nМаъмурий ва бошқа оммавий ҳуқуқий муносабатлардан келиб чиқса-да, қонунда Ўзбекистон Республикаси Конституциявий судига, фуқаролик ишлари бўйича судга, иқтисодий ва ҳарбий судга тааллуқлилиги белгиланган низолар бўйича ишлар маъмурий судга тааллуқли эмас.\nАгар ариза маъмурий орган бўлмаган корхона, ташкилот, муассаса ҳужжатини ҳақиқий эмас деб топиш ёки унинг мансабдор шахси ҳаракатини (ҳаракатсизлигини) ғайриқонуний деб топиш тўғрисида берилган ёхуд ариза (шикоят) маъмурий органга нисбатан берилган бўлиб, аммо устидан шикоят берилаётган ҳаракат меҳнат муносабатларидан келиб чиққан бўлса, бундай талаблар маъмурий суд судловига тааллуқли эмас.\nЎзаро боғлиқ бўлиб, баъзилари маъмурий судга, бошқалари эса фуқаролик ишлари бўйича судга тааллуқли бўлган бир нечта талаб бирлаштирилган тақдирда, барча талаблар фуқаролик ишлари бўйича судда кўрилиши лозим (МСИЮтК 26-моддасининг тўртинчи қисми).\n4. Судлар шуни назарда тутишлари лозимки, давлат органлари ва улар мансабдор шахслари Ўзбекистон Республикасининг Маъмурий жавобгарлик тўғрисидаги кодекси, Ўзбекистон Республикасининг Жиноят-процессуал кодексига мувофиқ қабул қиладиган қарорлари ёки амалга оширадиган ҳаракатлари (ҳаракатсизлиги) юзасидан низолашиш тўғрисидаги ишлар маъмурий судга тааллуқли эмас. Бундай ариза (шикоят) тақдим этилган ҳолда, судья МСИЮтК 133-моддаси биринчи қисмининг 1-бандига мувофиқ уни қабул қилишни рад этади. Агар ариза (шикоят) иш юритишга қабул қилинган бўлса, МСИЮтК 108-моддаси биринчи қисмининг 1-бандига асосан иш юритиш тугатилади.\n5. Судлар шуни назарда тутишлари лозимки, МСИЮтК 36-моддасига кўра, судда ўз ҳуқуқ ва мажбуриятларини амалга ошириш лаёқатига фақат юридик шахслар эгадирлар. Шу сабабли, агар юридик шахс ишончномаси мавжуд бўлмаса, суд юридик шахс алоҳида бўлинмаси (филиали, ваколатхонаси) аризасини (шикоятини) қабул қилишга ҳақли эмас. Бундай ариза (шикоят) МСИЮтК 134-моддаси биринчи қисмининг 3-бандига мувофиқ қайтарилиши, агар у иш юритишга қабул қилинган бўлса, мазкур Кодекс 105-моддасининг 2-бандига мувофиқ кўрмасдан қолдирилиши керак.\nМаъмурий орган ёки фуқаролар ўзини ўзи бошқариш органи мансабдор шахсининг ҳаракатлари (ҳаракатсизлиги) юзасидан низолашишда, жавобгар сифатида аризада (шикоятда) ҳаракатлари (ҳаракатсизлиги) устидан шикоят қилинаётган тегишли юридик шахс ва мансабдор шахснинг ўзи кўрсатилади.\n6. Суд идоравий норматив-ҳуқуқий ҳужжат юзасидан низолашиш тўғрисидаги ишни ҳал этишда уни давлат рўйхатидан ўтказган орган — Ўзбекистон Республикаси Адлия вазирлигини жавобгар сифатида жалб қилиши лозим.\n7. Ўзаро боғлиқ бўлиб, баъзилари маъмурий судга, бошқалари эса фуқаролик ишлари бўйича судга ёхуд иқтисодий судга тааллуқли бўлган бир нечта талабни бирлаштиришга йўл қўйилмайди.\nБундай ҳолларда ариза (шикоят) МСИЮтК 134-моддаси биринчи қисмининг 2-бандига мувофиқ қайтарилиши, агар иш юритишга қабул қилинган бўлса, талабнинг маъмурий судга тегишли бўлмаган қисми бўйича иш юритиш тугатилиши лозим (МСИЮтК 108-моддасининг 1-банди).\n8. МСИЮтК 128-моддаси биринчи қисмининг мазмунига кўра, юридик шахс номидан ариза (шикоят) унинг раҳбари ёки вакили томонидан имзоланиши керак. Бунда имзо механик ёки бошқа нусха кўчириш воситалари орқали амалга оширилишига йўл қўйилмайди, қонунда назарда тутилган ҳоллар бундан мустасно.\nЯкка тартибда бошқариладиган ижро органи раҳбари вазифасини бажарувчи шахс аризани (шикоятни) имзолашга ҳақли, бироқ бунда аризага (шикоятга) унинг мақомини тасдиқловчи ҳужжатлар илова қилинган бўлиши лозим.\nАгар ташкилот ҳайъат томонидан бошқарилса, шахсда аризани (шикоятни) имзолаш ваколати борлигини тасдиқловчи ҳужжат) илова қилиниши керак.\nТугатилаётган ташкилот номидан ариза (шикоят) тугатиш комиссияси раиси томонидан имзоланади.\n9. Аризачи битта аризада (шикоятда) ўзаро боғлиқ бўлган бир нечта талабни бирлаштиришга ҳақли. Агар талаблар ўзаро боғлиқ бўлмаса, суд МСИЮтК 134-моддаси биринчи қисмининг 7-бандига кўра, аризани (шикоятни) қайтариш тўғрисида ажрим чиқаради. Агар ариза (шикоят) иш юритишга қабул қилинган бўлса, суд МСИЮтК 138-моддасига мувофиқ ушбу талабларни алоҳида ажратиш йўли билан кўради.\n10. Судлар шуни назарда тутишлари керакки, МСИЮтК 134-моддасининг биринчи қисмида назарда тутилган аризани (шикоятни) қайтариш асослари рўйхати кенгайтирилган тарзда талқин этилишига йўл қўйилмайди.\nАгар ариза (шикоят) иш юритишга қабул қилинганидан кейин уни МСИЮтК 134-моддаси биринчи қисмининг 3 ва 4-бандлари бўйича қайтариш учун асослар мавжудлиги аниқланса, суд тегишинча аризани (шикоятни) кўрмасдан қолдиради (МСИЮтК 105-моддасининг 2-банди), ишни бошқа маъмурий судга ўтказиш тўғрисида ажрим чиқаради (МСИЮтК 34-моддаси иккинчи қисмининг 1-банди).\n11. Ўзбекистон Республикаси Савдо-саноат палатаси ва унинг ҳудудий бошқармалари палата аъзоси манфаатларини кўзлаб берган аризага (шикоятга) Ўзбекистон Республикаси Савдо-саноат палатаси ва тадбиркорлик фаолияти субъекти ўртасида тузилган аъзолик тўғрисидаги шартнома илова қилиниши лозим. Мазкур талабга риоя қилинмаганда, ариза (шикоят) МСИЮтК 134-моддаси биринчи қисмининг 3-бандига асосан қайтарилади, бу ҳолат ариза (шикоят) иш юритишга қабул қилингандан кейин аниқланса, ариза (шикоят) кўрмасдан қолдирилади (МСИЮтК 105-моддасининг 2-банди).\n12. Судларга тушунтирилсинки, процессуал қонунда ишни маъмурий суд томонидан фуқаролик ишлари бўйича судга ёки иқтисодий судга ўтказишни назарда тутувчи норма мавжуд эмас. Шу сабабли, агар низо маъмурий судга тааллуқли бўлмаса, аризани (шикоятни) иш юритишга қабул қилиш рад қилиниши, агар у иш юритишга қабул қилинган бўлса, иш юритиш тугатилиши лозим.\n13. Аризани (шикоятни) қабул қилишни рад этиш асослари МСИЮтК 133-моддасида назарда тутилган ва кенгайтирилган тарзда талқин қилиниши мумкин эмас. Агар аризани (шикоятни) қабул қилишни рад этиш асослари ариза (шикоят) иш юритишга қабул қилингандан кейин аниқланса, иш юритиш МСИЮтК 108-моддасига асосан тугатилади.\n14. Судлар шуни назарда тутишлари керакки, маъмурий иш қўзғатилгунга қадар суд далилларни таъминлаш чораларини кўришга (МСИЮтК 89-моддаси), суд топшириқлари беришга (МСИЮтК 90-моддаси) ва дастлабки ҳимоя чораларини қўллашга (МСИЮтК 94-моддаси) ҳақли эмас.\nАризани (шикоятни) иш юритишга қабул қилиш ва иш қўзғатиш масаласи судья томонидан якка тартибда ҳал этилади.\n15. Шуни назарда тутиш лозимки, ишни суд муҳокамасига тайёрлаш унинг ўз вақтида, ҳар томонлама ва тўғри кўриб чиқилишини ва ҳал қилинишини таъминловчи муҳим босқич ҳисобланади.\nИшни суд муҳокамасига ўз вақтида ва сифатли тайёрлаш судга қуйидаги имкониятларни беради:\nтарафларнинг ҳуқуқий муносабатларини ва ишни ҳал этишда қўлланилиши лозим бўлган қонунни аниқлаш;\nтарафларнинг талаблари ва эътирозларини асословчи фактларни ҳамда низони тўғри ҳал этиш учун аҳамиятга эга бошқа фактларни аниқлаш;\nсуд муҳокамасига ўз вақтида тақдим этилишини таъминлаш мақсадида, ишни ҳал этиш учун зарур далиллар доирасини аниқлаш;\nтарафлар, ишда иштирок этувчи бошқа шахслар томонидан зарур далиллар тақдим этилишини таъминлаш;\nишда иштирок этиши эҳтимол бўлган шахслар таркиби масаласини ҳал этиш;\nдастлабки ҳимоя ва далилларни таъминлаш чораларини қўллаш масаласини ҳал этиш.\nМСИЮтК 140-моддасининг иккинчи қисмига мувофиқ ишни суд муҳокамасига тайёрлаш ҳаракатлари рўйхати тугал бўлмай, судья ишнинг тўғри ва ўз вақтида ҳал этилишини таъминлашга қаратилган бошқа ҳаракатларни ҳам амалга ошириши мумкин.\nИшни суд муҳокамасига тайёрлаш тўғрисида чиқарилган ажрим ва уни кўришга тайёрлаш билан боғлиқ бошқа ажримлар ишнинг кейинги ҳаракатига тўсқинлик қилмайди ва унинг устидан шикоят берилмайди.\n16. Суд мажлиси видеоконференцалоқа режимида ўтказилиши ҳақида ишни судда кўришга тайёрлаш тўғрисидаги суд ажримида кўрсатилиши лозим бўлиб, у ишда иштирок этувчи шахслар ҳамда бундай мажлисни ўтказишга кўмаклашувчи судга юборилади.\n17. Суд ишда иштирок этувчи шахсларни суд муҳокамасининг вақти ва жойи тўғрисида МСИЮтК 124-моддасида назарда тутилган тартибда хабардор қилади.\nСуд муҳокамасининг вақти ва жойи тўғрисида тегишли тартибда хабардор қилинган жавобгар судга келмаганда, бунинг сабаблари ва ишнинг хусусиятларини инобатга олиб, ишни унинг иштирокисиз кўриш имконияти тўғрисидаги масала ҳар бир ҳолда муҳокама қилиниши лозим.\n18. МСИЮтК 93-моддасида кўрсатилган дастлабки ҳимоя чоралари, агар уларни қўлламаслик аризачининг ҳуқуқлари, эркинликлари ва қонуний манфаатлари ҳимоясини қийинлаштирса ёки бунга имкон бермаса, иш юритишнинг ҳар қандай босқичида қабул қилиниши мумкин.\nСуд ишда иштирок этувчи шахсларнинг илтимосномасига кўра, аризани рад этиш ҳақидаги ҳал қилув қарори қонуний кучга киргунга қадар ҳам, МСИЮтК 98-моддасининг иккинчи қисмида назарда тутилган тартибга риоя этган ҳолда дастлабки ҳимоя чораларини бекор қилишга ҳақли.\n19. Аризачи МСИЮтК 136-моддасининг биринчи қисмида назарда тутилган ариза (шикоят) асосини ёки предметини ўзгартириш ҳуқуқидан биринчи инстанция судида ҳал қилув қарори қабул қилингунга қадар фойдаланиши мумкин. Бу норма иш бошқа инстанцияларда кўрилаётганда қўлланилмайди.\nАриза (шикоят) предмети ўзгартирилиши аризачининг жавобгарга нисбатан моддий-ҳуқуқий талаблари ўзгартирилганлигини билдиради.\nАризанинг (шикоятнинг) асоси ва предмети бир вақтда ўзгартирилишига йўл қўйилмайди (МСИЮтК 136-моддасининг учинчи қисми).\n20. МСИЮтК 58-моддасининг биринчи қисмига мувофиқ судда юридик шахсларнинг ишларини қонун ҳужжатлари ёки таъсис ҳужжатларида берилган ваколатлар доирасида уларнинг органлари олиб боради.\nЮридик шахсларнинг вакиллари судда уларга берилган ишончномада кўрсатилган ваколатлар доирасида иш олиб боради. Вакилга берилган ишончномада унинг МСИЮтК 62-моддасининг иккинчи қисмида назарда тутилган ваколатлари махсус кўрсатилган бўлиши керак. Агар вакилга берилган ишончномада бундай ваколатлар кўрсатилмаган бўлса, вакил ушбу қонун нормасида назарда тутилган процессуал ҳаракатлардан бошқа процессуал ҳаракатларни амалга оширишга ҳақли.\n21. Адвокатлик тузилмаси (бюроси, фирмаси) томонидан берилган ордер адвокатга ҳуқуқий ёрдам сўраб мурожаат қилган шахс манфаатларида фақат МСИЮтК 62-моддасининг биринчи қисмида назарда тутилган процессуал ҳаракатларни амалга ошириш ҳуқуқини беради. Адвокатнинг мазкур модданинг иккинчи қисмида назарда тутилган ҳаракатларни амалга ошириш ваколати унга ваколат берувчи берган ишончномада кўрсатилган бўлиши лозим.\n22. Судларга тушунтирилсинки, иш юритишни тугатиш институти низо мазмуни юзасидан ҳал қилув қарори чиқармасдан туриб иш кўришни тамомлаш шаклларидан бири ҳисобланади. МСИЮтК 108-моддасида назарда тутилган иш юритишни тугатиш асослари рўйхати тугал ҳисобланади ва кенгайтирилган тарзда талқин қилиниши мумкин эмас.\n23. МСИЮтК 105-моддасида назарда тутилган ҳолатлар аниқланганда, суд аризани (шикоятни) кўрмасдан қолдиради ва бу ҳақда ажрим чиқаради. МСИЮтК 106-моддасига мувофиқ чиқарилган ажримда ишни кўриш учун тўсқинлик қилаётган ва аризани кўрмасдан қолдириш учун асос бўлган ҳолатларни бартараф этиш йўллари тушунтирилиши лозим.\n24. Агар суд муҳокамасининг вақти ва жойи тўғрисида белгиланган тартибда хабардор қилинган аризачи суд мажлисига келмаса ва ишни унинг иштирокисиз кўришга розилик берган бўлмаса, бундай ҳолда ариза (шикоят) МСИЮтК 105-моддасининг 3-бандига мувофиқ кўрмасдан қолдирилади.\nСудлар шуни назарда тутишлари лозимки, агар аризачи биринчи суд мажлисида иштирок этиб, суднинг кейинги мажлисларида иштирок этмаса, ушбу асослар бўйича аризани (шикоятни) кўрмасдан қолдириш мумкин эмас.\n25. Судларга тушунтирилсинки, МСИЮтК 20-моддасининг биринчи қисмида назарда тутилган қоидалар аризани (шикоятни) кўрмасдан қолдириш ва аризани (шикоятни) қайтариш тўғрисидаги ажримлар бекор қилинган ҳолларга татбиқ этилмайди.\n26. Судларга аҳолининг ҳуқуқий онгини ошириш мақсадида, суд ҳужжати эълон қилингандан кейин унинг мазмунини ва суд ҳужжати қабул қилинишига сабаб бўлган асосларни тушунтириб бериш тавсия этилсин.\n27. Ишларни кўришда судлар маъмурий ҳуқуқий муносабатлар соҳасида низолар келиб чиқишига имкон берган сабаб ва шароитларни аниқлашга эътибор қаратиш лозим.\nИшларни кўришда давлат ёки бошқа орган, юридик шахс, мансабдор шахс ёки фуқаронинг фаолиятида қонун ҳужжатлари бузилиши аниқланган ҳолларда, улар ишда иштирок этишидан қатъи назар, суд хусусий ажрим чиқаришга ҳақли. Уларнинг ҳаракатларида жиноят аломатлари аниқланганда эса, суд бу ҳақда жиноят иши қўзғатиш масаласини ҳал қилиш учун тегишли материалларни илова қилган ҳолда прокурорга хабар беради.\nХусусий ажрим суд мажлисида эълон қилинади ва баённомада акс эттирилади.


Синоатли, севимли ва саховатли… - Huquq.uz\nСиноатли, севимли ва саховатли…\nОфтобнинг нурли жилвалари, сарин шаббоданинг майин ва илиқ эркалашлари, чаппар уриб гуллаган боғларнинг хушбўй нафаси юртимизга баҳор кириб келганидан дарак бермоқда. Унинг ташрифи не-не қалбларни чароғон этмади дейсиз. Зеро, баҳор ёруғлик, рўшнолик фасли. Янаям муҳими, у халқимизнинг севимли байрами наврўзни бошлаб келди.\nНе-не синовлардан ўтган, лекин ҳеч қачон қадди дол бўлмаган, бирор ғаним банди қила олмаган наврўз яна ўлкамизга ташриф буюрди. Шу боис табиат ҳам бугун одатдагидан сўлимроқ. Наврўз – янги кун демак. Шарқ тақвимига кўра ушбу айём – табиатда янги йилнинг бошланишини, инсоннинг жисми-ю руҳиятида, набототу ҳайвонот дунёсида уйғониш, ўсиш, камолга етиш ва такрор янгиланишни, сирасини айтганда, ҳаёт абадийлигини ифодалайди.\nҲЕЧ БИРИГА ЎХШАМАС…\nНаврўзда кун билан тун тенглашади. Табиатда ажиб бир мувозанат пайдо бўлади. Бу байрамни Марказий Осиё халқлари қадимги даврлардан буён нишонлаб келишади. Наврўз бошқа байрамларга ўхшамайди. Унинг ўзига хос жиҳатлари, ҳеч бир байрамга қиёслаб бўлмайдиган гўзал анъаналари бор. У бир ой давомида байрам қилинади. Наврўз шарофати билан дастурхонларимиз тўкин, халқимизнинг ҳар бир куни шоду хуррам ўтади. Аразлар, гиналар унутилади, хонадонлар, маҳаллалар, корхона ва ташкилотларда кўтаринки руҳ, хуш кайфият ҳукм суради. Ана шундай хушвақт кунлардан кўнглимиз чоғ бўлиб, баҳорнинг тарк этмаслигини Яратгандан илтижо қиламиз. Ушбу байрамнинг моҳияти улуғ шоир ва мутафаккирларимиз томонидан муқаддас китобимиз Қуръони каримда нозил қилинган қадр кечаси билан уйғун англаниб, шарҳлаб келинган. Масалан, ҳазрат Алишер Навоийнинг «Ҳар тунинг қадр ўлубон, Ҳар кунинг ўлсин наврўз» деган шоҳ байтида донишманд халқимизнинг Наврўзга бўлган муносабати ёрқин акс этган. Наврўз – деҳқон даласига чиқадиган, ризқ-рўз учун барака уруғи сочадиган улуғ ва мўътабар байрамдир. У – тириклик, бунёдкорлик фасли, уйғонишнинг ибтидосидир. У қадриятларимизни улуғлайдиган улуғ айём. Ҳеч бир айёмни халқимиз наврўзчалик интиқлик билан кутмайди. Наврўзни сахийлик, меҳроқибат, хайр-эҳсон, адолат ва шафқат тантана қиладиган кун дейишади. Ҳамма бир-бирига меҳр-мурувват кўрсатади бу кун. Бу кун етим-есирларнинг боши силанади. Муҳтожларга ёрдам қўли чўзилади. Бунда ота-боболаримиздан қолган «Ўнг қўлинг қилган хайрни чап қўлинг билмасин» деган ақидага амал қилинади. Чунки хайр-эҳсон билан мақтанилмайди. Эҳсон савоб учун қилинади.\nШундай замонлар ўтдики, халқимиздан бу мўътабар байрамни тортиб олмоқчи, наврўз билан боғлиқ миллий ва умуминсоний қадриятларга мос таомилларни миллатимиз ёдидан ўчирмоқчи бўлдилар. Шукурки, мустақиллик уни яна халқимизга қайтарди. Эзгу удумлари янгича мазмун, янгича жозиба ва кўрк билан бойи ди. У нафақат ўзининг қадимий қадриятлари, балки истиқлол давридаги янги кўринишлари билан ҳам бирлаштирувчи, жипслаштирувчи анъаналарни яратди. Шаҳару қишлоқларимизда ҳашар билан гузарлар, мактабу боғчаларни таъмирлаш кўпинча ана шу гўзал байрам кунлари амалга оширилади. Эл-улус айнан ана шундай кунларда ўзининг ўзгалар олдида – миллатдошлари, юрти олдида қарздорлигини теранроқ англайди. Қуёш Ҳамал буржига кириб, фасллар келинчаги – баҳор бепоён кенгликларга ўз сепини ёйди. Феруза осмон, зумрад далалар, дарахтларнинг пушти-ю нофармон гулли новдалари майин эпкинларда нафис чайқалиб, атрофга анвойи ҳидлар таратиши, саъва-ю қумриларнинг боғлар висолидан сармаст бўлиб чаҳ-чаҳ уриб сайрашлари, тоғлар кўксидаги қорлар эриб, шўх-шан жилғаларнинг сойлару дарёлар сари шилдираб-пилдираб шошиш лари, гоҳ-гоҳ ҳадларидан ошиб, долғаланиб селларга айланишлари, шишадай тиниқ осмон бир лаҳзада қовоғини уйиб момақалдироқ чалиб, ёмғиру жалалар қуйиши – булар бетакрор табиатли мамлакатимизнинг ўзига хос баҳори манзараларидан бир шингили, холос. Аслида бизнинг наврўз, бизнинг кўклам минг бир ҳолда турланади, минг бир оройишлар билан қалбимиздаги қиш мудроғини, кўнгил ғуборларини чилпарчин этади. Жисмимизга, руҳимизга ёруғ безовталик индиради, шижоатимизни уйғотади. Деҳқонни даласига, қўйчивонни яйловига, қўйингки, барча-барчани меҳнат қучоғига йўллайди. Бир яхши одам келса, уйингиз қандай нурга тўлиб кетади, юртимизга баҳорнинг ташрифи ҳам шундай севинчли. Кўклам элчиси бойчечакни кўрганда момоларимизнинг «Етказганига шукур!» дея Яратганга ҳамду санолар айтиши ҳам бежиз эмас. Бу фасл қалбларда янги орзу чечак ларини ундиради.\nЙИЛБОШИНИНГ БЕТАКРОР ҲИКМАТЛАРИ\nМиллатнинг миллат эканини кўрсатувчи бирламчи жиҳат унинг қадриятларидир дейишади. Ҳар бир инсоннинг феъли қилаётган ишларида, юриш-туришида зоҳир бўлганидек, халқнинг маънавий қиёфаси урфодатларида, хусусан, миллий байрамларида акс этади. Шу нуқтаи назардан қараганда, наврўз халқимизнинг миллий менталитети, борлиққа, бутун оламга, инсониятга бўлган муносабатини кўрсатувчи муборак айёмдир. Сурхондарё, Қашқадарё ва Самарқанд вилоятларида Наврўз олдидан йилбоши деган маросим ўтказиш удуми бор. Одамлар кенг кўкаламга йиғилиб, ерга тўшалган кўрпачаларга ястаниб, баҳор неъматларига тўла дастурхон атрофида янги йил тадоригини кўришади. Қиш қандай кечди-ю кўклам қандай келаяпти, деҳқончилик, боғдорчилик, чорвачиликнинг эртаси ҳақида суҳбат қуришади. Қариялар, ёлғиз кексалар, етим-есирларнинг ҳолидан хабар олинади. Бу янглиғ меҳр-оқибат, ўзаро ҳамжиҳатлик, аҳиллик шу тариқа ёш авлод онгига сингдириб борилади. Ҳашар каби дунёдаги ҳеч бир миллат ва халқда учрамайдиган хайрли удум ҳам йилбоши, наврўз билан бевосита боғлиқдир. Ушбу муборак кун сабабли одамлар кўчалар, ҳовлилар ва хиёбонларни янада обод қиладилар. Мевали, манзарали дарахт ва гул кўчатлари ўтқазадилар, дарахтларга ишлов бериб, боғларга чирой бахш этадилар. Қуриш, яратиш, яшнатиш ишқи билан яшовчи халқ ўзининг энг мўътабар, энг азиз байрамларида кифтини келтириб яйрашни, шоду хуррамлик қилишни, бир-бирига меҳр-оқибат кўрсатишни ҳам билади. Бугун юртимизнинг қай бир гўшасига – маҳалласи-ю хонадонига, гузару чойхонасига, узоқ-узоқ қишлоқларининг сайилгоҳларига борманг, шак-шубҳасиз, дилтортар, кўнгилочар шодиёналар устидан чиқасиз. Сумалагу ҳалимлардан, муқаддас туп роғимизда ўсувчи минг хил шифобахш гиёҳлардан тайёрланган сомса-ю чучваралар, қўй қатиғи-ю биянинг қимизидан баҳраманд бўлиб, достону термалар, айтишувлару лапарлар тинглаб, кўпкаридаги чавандозлар шиддатига, курашдаги полвонлар маҳоратига тан бериб, офарин айтиб, йилбоши удумларининг бошида туриб дуо қилаётган отахону онахонларни зиёрат қилиб, донишманд ҳаётнинг абадий ҳикматини ҳис этасиз.\nЭЗГУЛИККА ОШНОДИР БУ АЙЁМ…\nҲа, наврўз ана шундай эзгулик ларга эш айём. Шунинг учун ҳам ёру дўстлар бир-бирларига ана шу муборак кунларда юракдан чиқариб, бутун меҳру муҳаббатини қўшиб ҳар кунингиз наврўздай мўътабар ва азиз, наврўздай тотли бўлсин деб тилак билдиради. Ўз даврининг қомусий олими бўлмиш Хожа Али Ҳаким Термизийнинг «Наврўзнома» асарида шундай сатрлар бор: «Агар наврўзи олам якшанба куни дохил бўлса, қуёшга тааллуқлидир. Бу йил неъматлар кўп. Фитна, ёмонлик оз бўлади. Тоғлардаги полизлару деҳқонларнинг экинлари яхши битади. Йил бошида арзончилик, охирида андак қиммат роқ бўлса-да, тез ўтади. Экинларни эртароқ эккан маъқул». Бобокалонимиз башорат қилганидек, йилнинг биринчи куни халқимиз шоду хуррамлик билан наврўзи оламни нишонлайди. Улуғларимиз гапларидан келиб чиқиб айтадиган бўлсак, бу йил ҳар кунимиз наврўз бўлсин, ўлкамизда гўзаллик, янгиланиш, ёшариш фасли баҳор мангу қолсин, юртни чароғон этиш, ерни яшнатиш ишқи ҳеч бир дилни тарк этмасин!


20 апрел 2021, Тошкент вақти: 19:49\nМирағлам Мирзаевнинг ўғли¸ МХХ Тошкент шаҳар бошқармаси собиқ раҳбари Абдурашид Мирзаевнинг Ўзбекистондан қочиб кетиш олдидан ҳибсга олингани айтилади.\nОзодликка бир неча манбадан келган маълумотга кўра, жорий ой бошида Тошкент шаҳар прокурорининг собиқ 1-ўринбосари Мирағлам Мирзаевнинг йигирмага яқин қариндоши уйида бир куннинг ўзида тинтув ўтказилган. Бу хабарни ҳуқуқ тизимидаги мулозим тасдиқлади.\nТинтувга Ўзбекистон Бош прокуратураси Уюшган жиноятчилик ва коррупцияга қарши курашиш бошқармаси мулозимлари етакчилик қилган.\nОзодликнинг мазкур воқеа юзасидан маълумот сўраб Бош прокуратура матбуот хизматига қилган мурожаатига "бу иш юзасидан тергов кетаëтганлиги сабабли қаерда ва қандай тергов ҳаракатлари ўтказилаëтганлиги ҳақида батафсил маълумот бера олмаймиз"¸ деган жавоб берилди.\nОзодликка бу воқеа юзасидан ҳуқуқий изоҳ берган адвокат¸ Ўзбекистон Жиноят-процессуал кодексига мувофиқ тергов амалиëтлари давомида бундай тинтувлар ўтказиш ва моддий ашëларнинг олиб қўйилиши қонунийлигини билдирди.\nТинтув ўтказилган оилалардан бирига яқин тадбиркорга кўра¸ Мирзаевлар оиласи устидан очилган жиноий иш доирасида уларга тегишли бойлик қидирилмоқда ва тинтув ўтказилган қариндошлар номига расмийлаштирилган мулк ва бойликнинг¸ аслида собиқ прокурорга қарашли экани тахмин қилинмоқда.\n“ 1 июнь куни Мирағлам Мирзаев ва унинг хотини Муҳаббат Мирзаеванинг яқин қариндошларидан 20 тасини уйини бирдан босишди. Группа кириб келган ва нима тўғри келса¸ ҳаммасини акт қилиб олиб кетишган. Саникими¸ Мирағламникими¸ фарқи йўқ – нақд пул¸ тилла-бриллиант¸ машина ҳаммасини олишган. Очиғи¸ Мирзаевлар қамалиши билан уларнинг яқинлари бекитадигани бекитиб бўлган эди. Олиб кетилганлар ундан қолгани¸” деди шахси очиқланишини истамаган Мирзаевларга яқин манба.\n(Бу суҳбатдош¸ Мирзаевлар қариндошларидан айримлари уйидан олинган нақд доллар ва тилла миқдори¸ машина номларини Озодликка айтди¸ аммо тергов жараëни ҳали давом этаëтгани ва гумонланувчиларга зиëн етказмаслик мақсадида бу аниқ маълумотлар чоп этилмаслигини сўради.)\n12 июнь куни “тахминан 10 кунча олдин” шундай тинтув бўлганини тасдиқлаган Тошкент ҳуқуқ тизимларида ишловчи мулозимга кўра¸ Бош прокуратуранинг Уюшган жиноятчилик ва коррупцияга қарши курашиш бошқармасида устидан жиноий иш очилган амалдорлар ўғирлаган бойликларни қидириб¸ уларни давлатга қайтариш билан шуғулланувчи махсус гуруҳ тузилган. Бу мулозимга кўра¸ махсус гуруҳни Тошкент шаҳар Мажбурий ижро бюросининг олдинги бошлиғи¸ адлия маслаҳатчиси Улуғбек Анваров бошқараяпти.\n“Улуғбек ака тажрибали терговчи¸ шу одамни махсус гуруҳни бошқаришга чақиришди. Ҳозир Тошкент МИБида бошлиқ лавозими бўш. Махсус гуруҳ ичида солиқ¸ ИИВ ва бошқалар ҳам мутахассис сифатида қатнашаяпти¸ лекин асосий ишни прокуратура терговчилари юритаяпти. Мирзаевлар қариндошлари уйидаги тинтувни ҳам шу гуруҳ ўтказди¸ билишимча¸” - деди Озодлик гаплашган ҳуқуқ тизими мулозимларидан бири.\nЎзбекистон Бош прокуратураси "бораëтган тергов амалиëтларига оид тафсилотлар"ни очиқламаëтгани боис¸ Озодлик ҳозирча бу маълумотларни расман тасдиқлатиш имконига эга эмас.\nАйтилишича¸ деярли ҳаммаси Тошкентнинг Шайхонтохур ва Миробод туманларида яшовчи Мирағлам Мирзаев ва Муҳаббат Мирзаевaларнинг яқин қариндошлари устидан ҳозирча жиноий иш очилмаган.\n“Буларнинг ҳаммаси¸ ҳозирча озодликда¸ сўроққа чақиртирилишини кутиб ўтиришипти. Мен билганларни ҳозирча чақиртиришмади. Тинтув қилинганлар орасида давлатга ишлайдиганлари ҳам бор¸ кўпчилиги катта тадбиркор¸ ҳаммаси бой одамлар”¸ дейди уйи тинтув қилинганлардан бирига яқин тадбиркор.\nОзодликнинг бу саволига тушунтириш берган тошкентлик ҳуқуқшунос¸ Ўзбекистон Жиноят-процессуал кодексига мувофиқ¸ тергов доирасида прокуратура ходимлари гумонланувчи шахслар уйида тинтув ўтказиш ва мулкига арест қўйишга ҳақли эканини билдирди.\n"Тинтув ва олиб қўйиш ҳақида қарорни фақат суд чиқарсин¸ деган таклифлар бўлаяпти. Аммо ҳозирги қонунчиликка кўра¸ терговчида бундай ҳуқуқ бор. Жиноят-процессуал кодексининг 20-бобида ëзиб қўйилган"¸ деди Мирзаевлар қариндошлари уйида ўтказилган тинтув ва улар мулкининг олиб қўйилишига ҳуқуқий изоҳ берган адвокат.\n"Суриштирувчи ва терговчи бирор турар жой, хизмат, ишлаб чиқариш биносида ёки ўзга жойда ёхуд бирор шахсда иш учун аҳамиятли бўлган нарса ёки ҳужжатлар бор деб ўйлаш учун етарли маълумотга эга бўлган тақдирда тинтув ўтказишга ҳақлидир."\nОзодлик суҳбатлашган ҳуқуқшуносга кўра¸ тергов давомида олиб қўйилган мулк эгалари уларнинг Мирзаевларга алоқаси йўқлигини далиллай олса¸ улар эгаларига қайтарилиши мумкин.\nМирағлам Мирзаев ва Муҳаббат Мирзаева қаерда?\nОзодлик 12 июнь куни гаплашган ҳуқуқ тизими мулозими¸ Муҳаббат Мирзаеванинг Гвардейская кўчасидаги собиқ МХХ тергов изоляторида¸ ўғли ва жиянининг эса¸ МВД ҳибсхонасида сақланаëтганини билдирди.\n“Мирағламнинг ўзи эса¸ агар яқинда кўчиришмаган бўлса¸ МВДнинг Олмазор туманидаги марказий госпиталида ëтипти. Учинчи марта инсульт бўлган¸ ўнг тарафи ишламаяпти. Тилдан ҳам қолган¸ дейишди. Олдин ҳам икки марта инсульт бўлган. Бу кўрсатма бермаслик учун ўйин ҳам бўлиши мумкин. Мирағламни олтита қўриқчи қўриқлаяпти. Ҳозирча расман ҳибсга олинмаган. Лекин хотини¸ ўғли ва жияни қамоқда ва кўрсатма бермоқда¸” деди ҳуқуқ тизими мулозими.\nБу суҳбатдош¸ ўтган ҳафта Мирағлам ва Муҳаббат Мирзаев(а)ларнинг яқин қариндошлари уйида ўтказилган тинтувга¸ уларнинг тергов давомида берган кўрсатма ва маълумотлари асос бўлган бўлишини тахмин қилади.\n“Бойликлар кимларнинг отига расмийлаштирилган¸ деганда айтиб берган бўлса керак. Тергов гуруҳи бекордан-бекорга тинтув ўтказмайдику!”¸ дейди бу мулозим.\nМирағлам Мирзаев ва унинг яқинлари кимлар?\nУзоқ йиллар расман Тошкент шаҳар прокурорининг 1-ўринбосари лавозимида ишлаганига қарамай¸ амалда бутун прокуратура тизимини бошқарувчи “ўзгармас ва қудратли” шахс сифатида ном чиқарган Мирағлам Мирзаев (лақаби Антибиотик) президент Шавкат Мирзиëев 2017 йилнинг 9 февраль кунги селектор йиғилишида ИИВ ва прокуратура тизимларини танқид қилганидан бир неча кун ўтиб ишдан олинган эди.\nМирзаевнинг хотини Муҳаббат Ҳасанова (лақаби Кардинал)¸ “Юнусобод адвокатлар коллегияси”ни бошқарган¸ МХХнинг собиқ раиси¸ генерал Рустам Иноятовнинг хотини Флора Иноятованинг яқин дўсти ва қариндошидир.\nМирағлам Мирзаевнинг укаси Мираъзам Мирзаевнинг ўғли Мансур Мирзаев (лақаби Малыш ) МХХнинг Тошкент вилоят бошқармаси ҳузуридаги Терроризм ва уюшган жиноятчиликка қарши кураш бўлинмасини бошқарган.\nТошкент мулозимлари¸ қолаверса Озодликка ўз ҳикоясини айтиб бераëтган тадбиркорлар МХХ собиқ раиси Иноятов қаноти остида иш юритган Мирзаевлар сулоласининг узоқ йиллар давомида МХХ¸ИИВ¸ прокуратура ва ҳокимият амалдорларини террорда ушлаб¸ улардан мунтазам пора талаб қилиб келганлик баробарида¸ иши юришган тадбиркорларни аëвсиз қақшатиб келганини иддао қилишади.\n"Мирзаевлар салтанати"нинг қулаши\nЖорий йилнинг 1 март куни Озодлик Ўзбекистон ҳуқуқ тизимларида ишловчи мулозимларга таяниб¸ Мирағлам Мирзаев¸ унинг хотини¸ ўғли ва жиянининг 23 февраль куни сўроққа олиб кетилгани ҳақида хабар тарқатган эди.\nЎз ишончли манбаларига таянган Озодлик Мирағлам Мирзаев ва унинг хотини Муҳаббат Мирзаева¸ уларнинг ўғли Абдурашид Мирзаев¸ жияни Мансур Мирзаевлар устидан жиноий иш очилганини ҳам маълум қилган эди.\n22 март куни Ўзбекистон Бош прокуратураси Озодлик хабарларни расман тасдиқловчи баëнот чиқарган ва “Бош прокуратура томонидан Р. Қодировга нисбатан ўтказилаётган жиноят иши тергови доирасида Тошкент шаҳар прокурорининг собиқ биринчи ўринбосари М.А.Мирзаев, унинг турмуш ўртоғи М.Х.Мирзаева, ўғли А.М.Мирзаев иштирокида жуда кўп миқдорда пора олиш, бошқа мансабдорлик жиноятларини содир этганлик ҳолатлари юзасидан тергов ҳаракатлари олиб борилаëтганини билдирган эди.\nАйни пайтда Бош прокуратура бу шахсларнинг эҳтиëт чораси сифатида судгача ҳисбга олинган-олинмагани¸ олинган бўлса¸ қаерда сақланаëтганига ҳозирга қадар ойдинлик киритмаган.\nРус тадбиркорлари Ўзбекистондаги бизнесини прокурор Мирағлам Мирзаев синдирганини иддао қилмоқда (ВИДЕО)